Enkarterriko berbalagunak: 2007\nGabonetako postala ikusi hemen\nEnkarterriko Kafe Antzokia\nJakingo duzuen lez, Enkarterriko Kafe Antzokia martxan dago. Laster obrak hasiko dira eta denbora gutxi barru Enkarterriko euskaltzale eta euskaldunok euskaraz bizitzeko leku berri bat izango dugu.\nUrtarrilaren 3an, eguenean, batzar informatiboa egongo da Navarro tabernan, arratsaldeko 19:00. Interesa duzuen guztiok hurbil zaitezkete eta egitasmoari buruzko azken berriak ezagutu. Anima zaitezte!!\nAbenduaren 28an, ostiralean, Xurdin Gabonetako kontzertua Klaret antzokian ikusteko aukera izango dugu arratsaldeko 18:00etan.\nSarrera telekan erosi behar da. Prezioa:5€\nAntolatzailea: Balmasedako Euskara Zerbitzua\nXX Ipuin Lehiaketa "Gordexolako Harana"\n1. Hiru partaidetasun eremu izango ditu lehiaketak:\n- Euskal Herria: “C” eta “D” kategoriak\n- Enkarterri : “A” eta “B” kategoriak\n- Gordexola: Haur, “A” eta “B” kategoriak\n2. Gaia librea izango da.\n-Haur Kategoria:( 6 eta 9 urte bitartekoak). Gutxienez orri bat eta gehienez 2.\n-“A” Kategoria: (10 eta 12 urte bitartekoak). Gutxienez orri bat eta gehienez 2.\n- “B” Kategoria: ( 13 eta 15 urte bitartekoak). Gutxienez 2 orri etab gehienez 3.\n-“C” Kategoria: (16 eta 20 urte bitarte). Gutxienez 2 orri eta gehienez 4.\n- “D” Kategoria: ( 21 eta 30 urte bitartekoak). Gutxienez bi orri eta erdi eta gehienez 5.\n3. Aurkezpena: Lan guztiak hiru aletan aurkeztuko dira gutunazal itxi batean. Gutunazalean kategoria bakarrik idatziko da eta barruan beste gutunazal batean datu pertsonalak agertuko dira: IZENA, ABIZENAK, HELBIDEA, TELEFONOA, N.A.N ZENB, TELEFONOA ETA LANBIDEA.\n-Haur Kategoria:45€ko saria eskolarako materialetan.\n-“A” Kategoria: 60€\n- “B” Kategoria: 90€\n-“C” Kategoria: 1.a: 300€ ; 2.a: 250€ ; 3.a:200€\n- "D” Kategoria: 1.a: 600€ ; 2.a: 400€ ; 3.a:300€\n5. Aurkezteko tokia eta egunak: Alde batetik lanak bidali edo eraman beharko dira helbide hauetara:\nGordexolako Lucio Beraza Kultur Etxea ( Molina plaza, 11-48192)\nGordexolako Udaletxea ( Molinar plaza, 1– 48192)\nBeste aldetik, lana aurkezteko epea urtarrilaren 25ean bukatzen da.\nEnkarterritik Gipuzkoako bertsolari txapelketaren finala ikustera joango gara. Bertsozaleok aukera aparta izango dugu Gipuzkoako bertsolari onenak entzuteko.\nFinala Donostiako Ilunbe plazan izango da Abenduaren 16an, arratsaldeko 17:00etan.\nGurekin etorri nahi baduzu izena eman lehenbailehen:\n946670312 ( Miren, Onintze)\nDakizuen bezala orain dela gutxi Wall Street journal-en euskarari buruzko artikulu bat agertu zen, kazetariaren arabera Euskal Herrian mediku egokirik ez dugu, euskara inposatzen delako osasungintzan. Irakasle erdaldunak jazartzen ditu nazionalismoaren inkisizioak. Hizkuntza ezgauza da gurea, baserrietakoa. Kazetariak hemengoen laguntza lortu du gauza horiek idazteko: Joseba Arregik dio eguneroko berriketarako ez duela balio; eta Leopoldo Barreda legebiltzarkideak ez dela erabiltzen bizitza errealean.\nArtikulu hau irakurri nahi baduzue\n"Wall Street Journal-eko artikulu famatuari erantzuna prestatu dute Eusko Ikaskuntzakoek eta sinadurak biltzen ari dira. Sinatu hemen\nAi ene, zelako axubetak!! Egia da euskalduna izatea nekeza dela. Atzo euskararen eguna ospatzen zenez erromeria batean dantzatzen egon ginen eta gaur...\nUrtero lez, abenduaren 5etik 9ra Durangoko azoka zabalik egongo da. Enkarterritik autobus bat joango da ostegunean, abenduak 6. Autobusa Balmasedatik aterako da goizeko 10:00etan eta geldiuneak izango ditu Zallan eta Sodupen. Itzulera 20:00etan izango da.\nIzena eman: Gaztezer (Pío Bermejillo, 40,Balmaseda – 946800240)\nZure Etxe – Zalla\nAntolatzailea: Gaztezer, Balmasedako Euskara Zerbitzua, Zallako Euskara Zerbitzua, Txotx Euskara Taldea\n1.- Edonork parte hartu ahal du\n2.- Mendia, bidaia, abentura...gaiari buruz diren idazlan guztiak aurkeztu ahal dira.\n3.- Idazlanak ez dauka luzera zehatzik izan behar.\n4.- Idazlana originala izatea, argazkiak, diapositibak, mapak ...edukitzea baloratuko da\n5.- Aurkezteko epea: Abenduaren 3tik Abenduaren 20ra arte\n6.- Bi sariak emango dira:\nlehenengoa 100 €\nbigarrena 50 €\n7.- Mendi Taldeak idazlanekin geratuko da eta erabili ahal izango du.\n8.- Sari banaketa:Urtarrilaren 10ean izango da.\nIdazlanak Mendi Taldearen lokalean aurkeztuko dira goiko datetan, astelehena, asteazkena eta ostegunetan 8etatik 9ak arte.\nHelbidea:Lehendakari Agirre Enparantza ( Frontoia )\nAntolatzailea: Begi (Balmaseda ekin gazte informazioa)\n2.- Gehienez bost argazki aurkeztu ahal dira\n3.- Gaia "MENDIA" izango da, honen barruan: herriak,\n4.- Argazkiak digitalak (ukitu gabeak) edo analogikoak izan ahal dira. Argazkiek gutxienez 13x18 zentimetrotako neurriak eduki behar dituzte eta bakoitza kartulina baten jarrita aurkeztu behar da.\n6.- Bi sari emango dira modalitate bakoitzean:\n7.- Argazkiak Taldearen eskuetan geratuko dira.Taldeak argazkiak erabili ahal izango ditu.\n8.- Lanen erakustaldia eta sari banaketa Urtarrilaren 10ean\nArgazkiak Mendi Taldearen lokalean aurkeztuko dira goiko datetan, astelehena, asteazkena eta ostegunetan 8etatik 9ak arte.\nHelbidea: Lehendakari Agirre Enparantza ( Frontoia )\nJakingo duzuenez gaur, abenduak 3, euskararen eguna ospatzen da. Enkarterrin ez dugu egun berezi hau ospatzeko aukera galduko eta guztiok gonbidatu nahi zaituztegu Zallan izango dugun erromeriara. 18:00etan Zallako frontoian Erdizka lauetan taldeak dantzatzen irakatsiko digu.\nBalmasedan, berriz, Salam kale antzerkia izango dugu 18:00etan San Juan Plazan, badirudi euskara ekialdera ere heldu dela.\nBadakit bai eguraldi txarra egiten duela, euria goitik behera eta hotz handia, baina zer nahi duzu? Euskal Herrian bizi gara eta 365 egunetik 350 txarrak izango dira. Hortaz euria ez da etxean geratzeko aitzaki ona, Kalifornian balioko dizu, hemen ez. Altxatu ipurdia sofa horretatik, badaudela hamaika gauza egiteko!\nHorrela gustatzen zait, askoz hobeto eta orain kalera, Unai Iturriaga eta Igor Elortza gure zain daude eta. Igande honetan, abenduak 2, Gu ta gutarrak taldea izango dugu 19:00etan Zallako Zine Antzokian, bertso-kantak entzuteko aukera paregabea.\nSarrerak: 7 € (aurrez 5 €)\nAntolatzailea: Mankomunitateko Euskara Zerbitzua\nAbenduaren 1ean, Larunbata Eretza mendirantz abiatuko gara Sodupeko Eleizatik goizeko 10:00etan.\nMendia Euskaraz disfrutatzeko aukera aparte duzue lagunak, ez galdu!!\nah! eta ez ahaztu hamaiketakoa\nsalto egin plazara bertsoz-bertso\nAusartuko zinateke Ilunbeko bertso-plazan lau zezenekin toreatzen? GARA egunkariak joko bat proposatu digu: Lau zezen beldurgarriak: Sombrerero (Andoni Egaña), (Gatillero) Xabier Silveira, (Lucero) Maialen Lujanbio eta (7 de oros) Xabi Paya eta maletilla talde bat; zuek.\nJokoa erraza da, zezenek botatzen dizkiguten bertsoei eman behar zaie erantzuna, astero bertso eta zezen bana zuoi abiapuntua emateko. Bertsoak interneten egongo dira eta zuek zuen erantzuna baino ez duzue eman behar. Jendeak bozkatuko du eta jakina bertsorik onenak sai bat irabaziko du.\nAzaroaren 30ean, Gordexolako jubilatuen tabernan bertso-afari mundiala izango dugu Fredi Paya eta Oiane Bartra bertsolariekin. Afaria 22:00etan hasiko da.\nTxartelak salgai daude Gordexolako Kultur etxean eta Batzokian\nAntolatzailea: Hodoibaltza Euskara Taldea\nAlboka ikastaroa ostegunero 19:00etatik 21:00etara......38€ hilero\nPandero ikastaroa Asteazkenero 19:00etatik 20:00etara.........26€\nTrikitixa ikastaroa Asteazkenero 17:00etatik 20:00etara........35€\nGaita ikastaroa Astelehenero 17:00etatik 19:00etara.................36€\nNon? La Quadrako eskola zaharretan\nIzena emateko: 618361179 ( Roberto)\nAntolatzailea: Haritzeta kultur elkartea\nNOAOA PROGRAMARA TXANGOA\nEuskaraz badakizu eta 18 urte baino gehiago baduzu, NOAOA saioaren grabazioa zuzenean ikusteko aukera duzu!!!\nNOIZ: 2008ko urtarrileko astearte batean, 16:00-20:00\nNON: Donostiako ETB-ren egoitzan\nAUTOBUSA: Balmasedatik irtengo da 14:30ean eta bai Zalla bai Sodupen izango ditu geltokiak.\nTelebistara iristean “lunch” bat egongo da.\nIZEN EMATEA: abenduaren 15a baino lehen\nBalmasedako Euskara Zerbitzuan 946800000 (Miren)\nAEK euskaltegian 946670312\nUdal euskaltegian 946670902\nAzaroak 19 eta 26, astelehenetan, TaiChi ikastarotxo bat izango dugu Zallan. Bi saio izango dira goizez 10:30-12:30 eta arratsaldez 16:30-18:30.\nEkialdeko kulturan murgildu nahi duzuenontzat eta antzinako arte hau ezagutu, pasa zaitezte Zallako frontoitik.\nAntolatzailea: Enkarterriko Udal Euskaltegia\nZallako Zine-Antzokian Azaroaren 19tik Azaroaren 24ra film labur amateur lehiaketaren 26. edizioa ospatuko da.\nEgunero, arratsaldeko 19:30ean. Euskaraz egindako laburmetraiak ere ikusi ahal izango ditugu, besteak beste:\nSanti Urrutia eta Xabi crespo\nEneko Dorrondosoro (Zumaia)\ninformazio geihago hemen\nBarikuan , Azaroak 16 Euskal Herriaren oroimen kolektiboari itsatsita dauden Pantxoa eta Peio lapurtarren kantuak entzuteko aukera aparta daukagu.\nZallako Zine- Antzokian 20:00etan.\nAntolatzailea: Zallako Euskara Zerbitzua\nHona hemen Euskal Herriko Berbalagunek egin zutena pasa den ikasturtean zehar!!\nZemendiaren 10ean, zapatuan, abeslari oriotarra gure artean izango da “Berrogei urte ikasten egona” bere azken diskoa aurkezten. Abesti berriekin batera ezin ezagunagoak diren Oi ama Eskual Herri edo Loretxoa abestiak entzun ahalko ditugu. Hasi eztarriak berotzen eta hurbildu zaitezte Zalla Zine-Antzokira gurekin abestera.\nBBKko orotarako kutxazainetan\nAzaroan oso ikastaro berezia izango dugu Enkarterrin; Elikadura, gorputz-jarrerak, masaje terapeutikoa, erlaxatzekoa…eta hamaika gauza gehiago ikasteko aukera izango dugu. Eskola teorikoak eta praktikoak izango dira. Zapatuetan, azaroak 10, 17 eta 24.\nLekua: Gueñesko kultur etxea\nPrezioa: 15€/10€ (berbalagunentzat)\nMankomunitateko Euskara Zerbitzuan 946671851 (Ainhoa)\nEguenean, azaroak 8, Berbalagun proiektua aurkeztuko diegu euskara ikasleei. Egitasmoaren nondik norakoak azalduko ditugu eta bide batez iaz antolatu genuen ekintzen berri emango dugu. Amaitzeko, aurten ere, antzezlan berezi bat ekarriko dugu.\nBaietz barrez lehertu!!\nLekua: Zallako Kultur etxea\nDiru-laguntzak eskatzeko epea zabalik dago Balmasedako Udalean. Pasa den ikasturtean euskara ikasten ibili ziren ikasleek dirulaguntza jasotzeko aukera daukate orain.\nEpea azaroaren 1etik 30era zabalik egongo da.\nOinarriak Euskara Zerbitzuan izango dituzue:\nOstiralean, Urriak 26, arratsaldeko 19:00etan Gordexolako kultur Etxean ekialdeko eta hemengo ipuinak entzuteko aukera izango dugu Iñaki Lasa ipuin kontalariaren ahotik (haurrei zein helduei zuzendua).\nOndoren mokadutxo bat hartuko dugu lagun giroan.\nAntolatzailea: Hodoibaltza Euskara Elkartea.\nIgandean, Urriak 21, Nafarroa Oinez ospatuko da Vianan. Balmasedatik autobusa doan izango dugu.\nIzena eman: Balmasedako Euskara Zerbitzuan 94 680 0000 (Miren) eta Zubizaharra ikastolan 94 610 30 95\nGaldames folk jaialdia\nAsteburu honetan, urriak 19 eta 20, Galdames Folk jaialdia ospatuko da. Euskal Herriko zein kanpoko taldeak izango ditugu gure artean. 21:30ak aurrera Galdamesko San Pedro plazan.\nOstirala, urriak 19\nJohn McSherry Band (Irlanda)\nLarunbata, urriak 20\nLantz (Euskal Herria)\nN´Faly Kouyaté & Dunyakan (Guinea)\nUrriaren 19an, ostiralean, Euskara Sustatzeko Langileon Lan-taldeak Balmasedako igerilekuan bazkaria antolatu du. Egiten duten lanaren berri emango dute eta aldi berean jaiei hasiera euskalduna ematen diote.\nIzena emateko: igerilekuan, liburutegian edo Euskara Zerbitzuan.\nAntolatzailea: Euskara sustatzeko lan taldea\nIgandean, urriak 7, Kilometroak Gipuzkoako ikastolen jaia ospatuko da Bergaran. Hara joateko Balmasedatik autobus bat doan jarriko da.\nIzena eman: Zubizaharra ikastolan (94 610 30 95) eta Balmasedako Euskara Zerbitzuan (94 680 0000)\nBerbalagun aurkezpena, urriaren 6an\nEsan genizuen lez aurten ez dugu aspertzeko astirik izango. Hasiera ona izateko, beti bezala, urriaren 6an, zapatuan, festatxo bat prestatu dizuegu Zallako jaiak aprobetxatuz.\nEguerdian hasiko gara herriko txoko guztiak euskaraz betetzen. Herrian zehar joango gara tabernaz taberna musikaz lagunduta. Geroxeago Txotx Euskara taldeak prestatutako paella zoragarria gozatzeko aukera izango dugu. Bazkalostean urtero bezala, postre ezin hobea: bertsolariak\nOharra!!! Oso garrantzitsua da bazkaltzeko zenbat pertsona egongo garen jakitea, beraz lehenbailehen pentsatu eta animatzen bazara e-posta bat bidali helbide honetara (http://www.enkarterri_berba.aeknet.net/) edo telefonoz deitu (94 667 0312)\nBizkaiera ikastaroa, Gordexolan\nAi ene! Baina zer egiten duzu oraindik bikinia jantzita? Arraro samar lanera joateko, ezta? Atera eguzkirako krema zure poltsatik gaur ez duzu erabiliko eta, UDA BUKATU DELA!!! Baietz ba, baina ez jarri aurpegi hori, hemendik aurrera ez baitugu aspertzeko astirik izango.\nArgazkiak: wanderlust, www.flirck.com\nUda bukatu baina BERBALAGUN berriro hasiko da, beraz atera behingoz euskara maleta horretatik, guztiz zimurtuta dagoela, lisatu pixka bat, jantzi eta etorri gurekin Enkarterriko kaleetan zehar. Aurten inoiz baino ekintza gehiago antolatuko ditugu, ikastaroak, irteerak, jaialdiak, gure berbafesta famatuak eta hamaika gauza gehiago galdu ezin dituzunak.\nEz pentsatu gehiegi, ziur nago berbalagun talde bat egongo dela zure neurrira.\nIzena emateko deitu telefono honetara: 946670312 edo e-posta bat bidali: enkarterri_berba@aeknet.net\nHeldu da uda eta udarekin batera oporrak, berbalagunok ere oporretara goaz, eguzkia eta indar berriak hartzera. Baina lasai irailean hemen egongo gara berriro mingaina askatzeko prest, ordura arte ezin baduzue itxaron etorri gurekin Enkarterriko jaietara, badakizue udan euskara barraz barra!!\nuztailak 6 eta 7, Sopuertan\nKarrantzako euskal jaia\nLarunbata, uztailak 7\n08:00_ Martxa Karrantzako Mendi Taldearekin, ikazkinen ibilbidetik.\n10:30_ Igoera herrikoia Kontxatik Ahedora.\n11:00_ Pregoia, erraldoiak eta buruhandiak, hastekoak: betiko azoka, hemengo animalien erakustaldia, umeen tailerrak, jolasak, marmitako txapelketa,…\n12:30_ Herri Kirolak herrikoia taldeka: Soka tira, lokots bilketa, lasto altxatzea.\n14:30_ Marmitako leihaketaren dastaketa.\n16:30_ Mus eta Briska txapelketak.\n17:00_ Ipuinkontalaria eta jolasak.\n17:30_ Igela txapelketa.\n18:00_ Sari banaketa :Herri kirolak eta marmitako.\nSari berezia jantzi lortutakoarentzat.\n18:30_ Erromeria ERDIZKA LAUETANekin.\n21:00_ Jotak erakustaldia.\n22:00_ Erromería OIHERGI taldearekin.\nEgunean zehar pasabolo, gazta eta mamia egiteko erakustaldiak, trompa handientzat, irrintziak,...\nAntolatzailea: Euskal Folklore MENDI-HARANA Kultur Elkartea\nLa Quadrako jaiak\nOstirala, ekainak 29\n12:30 Txupinazoa eta jaien hasiera\n13:00 Aperitibo gozoa\n18:00 Umeentzako gaztelu puzgarriak\n20:00 Odoloste eta txistorra jana\n23:30 Kontzertua: KAUTA\nOndoren dantzaldia, LUHARTZ taldearekin\n03:00 “Eskupitajo olinpikoa” txapelketa mundiala\nLarunbata, ekainak 30\n13:00 Umeentzako marrazki txapelketa\n13:30 Rana eta Toka txapelketa\n18:30 Umeentzako jolasak\n19:00 Tiragoma txapelketa eta erakusketa20:00 Jai herrikoia La Quadrako trikitilari eta albokarien taldearekin\n20:30 Tortilla txapelketa\n23:30 Kontzertua APURKA eta BODEGA BODEGA taldeekin eta gero dantzaldia AMAIUR taldearekin\n05:00 Baratzuri sopa\nIgandea, uztailak 1\n13:00 Bolo txapelketa\n13:30 Pintxo dastatzea\n14:30 “Pisu astuna” “Tripa-Tripontxi” eta “Esku luze” txapelketak bai gizonentzat bai amakumeentzat\n19:00 PIRRITX eta PORROTXekin jai zoragarria\nAntolatzailea: La Quadrako Jai Batzordea\n"Bidea zabaltzen" hitzaldia\nOstiralean, ekainak 29, Bidea Zabaltzen hitzaldia izango dugu Balmasedan, Patxi Usobiagarekin, Eskaladako Munduko Kopako Txapeldun.\nLekua: Klaret Antzokia\nJoan nahi baduzue, eskatu zuen gonbidapena gazte bulegoan: 94 680 02 40\nEKAINAK 22 OSTIRALA\n18:30 Txupinazoa eta jaien hasiera.\n18:30 3x3 saskibaloi txapelketa.\n19:00 Umeentzako filma hiltegi zaharrean.\n19:30 Eskupilota txapelketaren finalak.\n20:30 Txalupa jaitsiera.\n23:00 Saskibaloi, esku pilota eta txalupa jaitsieraren sari banaketa.\n23:30 Berbena “Trikizio” taldearekin.\n1:30 Berbenaren jarraipena “Lisker” taldearen eskutik.\nEKAINAK 23 LARUNBATA\n9:00 Putxerada herrikoiaren hasiera.\n9:30 Ehiza txakurren lehiaketa futbol zelaian.\n12:00 Tortilla txapelketa.\n12:00 Birziklatutako jolasen salmenta salneurri baxuan Argentinarako proiektu baterako. “Irekitak Munduari” (misio taldea) elkartearen esku.\n14:30 Putxerada herrikoia plazan.\n16:30 Haur jolasak eliza aurrean, partaideek opariak jasoko dituzte.\n17:00 Fontenis txapelketaren finalak.\n17:30 Rana txapelketa “La Llana” taberna aurrean.\n18:30 Futbito txapelketaren finalak.\n20:00 Abasolo eta bere animalien showa.\n22:30 “Malestar General” tokiko taldearen kontzertua.\n23:30 Donibane sua eta su artifizialak.\n0:00 “Asgarth” taldearen kontzertua.\n1:30 Berbena “Kresala” taldearekin.\nEKAINAK 24 IGANDEA (JON DEUNA)\n11:30 Gaztelu puzgarriak enparantzan.\n12:00 Jon Deunaren meza, “Juanito” gogoratuz, Zallako “Laino Eresi” korala parte hartuz.\n12:30 “Arangurengo Mikologi Elkartea”-ren perretxiko erakusketa.\n13:00 Artikulu erakusketa eta salmenta “Entzutekoa” elkartearen eskutik Argentinaren mesedean.\n14:15 Perretxiko dastapena.\n16:30 Aparra enparantzan.\n17:00 Brisca eta mus txapelketak.\n18:30 “Magic” lehiaketa.\n20:00 Umeentzako mozorro lehiaketa.\n20:30 Dantzatzekoak enparantzan.\n22:00 Dantzatzekoen jarraipena.\n0:00 Txupinazoa eta jaien amaiera.\nJai Batzordeak egitaraua aldatzeko eskubidea bereganatzen du.\nBadator urteko gaurik bereziena, San Juan Gaua, eta ospatzeko Balmasedan ekintza ugari antolatu dituzte.\n18:30 Haurrentzako tailerrak, buruhandiak eta hankapaloak, San Juan plazan\n20:30 Txistu eta dantza kalejira\n22:00 Akelarrea kaskajalen\n23:00 txokolatea denontzat\nEkintza Gazte Taldea\nBalmasedako Euskara Zerbitzua\nEguzki Dantza Taldea\nBalma Perkusion Band\nBerbetan Euskara Taldea Balmasedako begiraleak\nBalmasedako Gurasoen Elkarteak\nJatorrak Txistularien Taldea\nBerbalagun festako argazkiak\nIgandean, ekainak 17, Araba Euskaraz, Arabako ikastolen jaia ospatuko da Argantzonen, Balmasedatik autobus bat aterako da (doanik).\nOstiralean (antzezlana ikusi ondoren) Sodupera joango gara guztiok Berbalagun festa ospatzera. 19:30ean Balmasedako Perkusio Band izango dugu kaleetan zehar. 20:30etik aurrera herria alaituko dugu, triki eta panderoz. Gero 22:00etan afari bat izango dugu Gorbitxu jatetxean. Euskara barra-barra, giro ezin hobea, eta mingaina askatzeko aukera aparta!! Anima zaitez!!\nAfarirako bonoak: 15 €\nIzena eman: Berbalagun 94 6670312 (Miren)\nOstiral honetan, ekainak 15, Globalizazioa antzezlana izango dugu Balmasedan Hortzmuga Antzerki taldearen eskutik. Antza, globalizazioa bere kabuz ez da fenomeno ez kaltegarri ez onuragarri bat; arazoa erabileran datza. Inmigrazioa, kontsumismoa eta komunikazioak dira, besteak beste, umorearen bidez jorratuko diren gaiak. 20:00etan Klaret Antzokian\nAntolatzailea: Berbetan Euskara Taldea\nLehenengo bidaia-lehiaketa antolatuko da aurten Balmasedan, lehiaketaren helburua bidaia-proiektu desberdina eta alternatiboa aurkeztea da. Parte hartzeko 14-35 urtekoa izan behar da, bi kategoriatan banatuta:\nA- 18-35urtekoak, proiektua taldeka ala banaka aurkeztu ahal da. Parte hartzaileek bidaia nola egin eta bidaian zer beharko duten azaldu behar dute zehatz-mehatz, bidaiaren xedea, aurrekontua, iraupena, datak, faseak, kilometroak, otorduak, txangoak, dokumentazioa…\nB- 14-18 urtekoak, 5 pertsonetako talde batean. Antzeko proiektu bat aurkeztu behar dute, baina 9 egunekoa eta Done Jakue bidea eginez.\nLanak honako helbidean aurkeztu edo igorri behar dira:\nGAZTEZER (bidaia lehiaketa)\nPio Bermejillo, 40 48800 Balmaseda\nAurkezteko epea:Ekainaren 11tik uztailaren 6ra\nA kategoria: 1.200 euro, proposatutako bidaia egiteko\nB kategoria: Proposatutako bidaia egiteko behar den guztia.\nInformazio gehiago: gaztezer@balmaseda.net\nAntolatzailea: Balmasedako Gazte Zerbitzua\nAurreko zapatuan dakizuen lez Donostira joan ginen Mintza eguna ospatzera, 250 lagun elkartu ginen Euskal Herriko leku guztietatik etorriak. Giro ezin hobea eta euskara barra-barra, euriari aurre egin nahian.\nHona hemen Mintza eguneko argazkiak\nIgandean, ekainak 3, Euskal eskola publikoaren jaia ospatuko da Ondarroan. Balmasedatik Ondarroara joateko autobusa doan izango dugu. Ea dra zer den asmatzen duzuen!!\nIzena eman: Mendia Eskolan eta Balmasedako Euskara Zerbitzuan.\nEva vs. Eva\nOstiralean, ekainak 1, gaueko 20:00etan Eva vs. Eva antzezlana izango dugu Zalla Zine Antzokian, Hortzmuga taldearen eskutik.\nAntzezlanak hiru emakume ditu protagonista, elkar ezagutzen ez dutenak. Hirurak aireportu batean elkartuko dira Parisera joateko asmoz.\nSarrerak doan izango ditugu, beraz, joan nahi baduzue, telefono honetara deitu:\n94 6670312 edo posta-e bat bidali (enkarterri_berba@aeknet.net)\nOstegunean, maiatzak 31, Jon Maia, idazle, musikari eta bertsolaria etorriko zaigu Zallara apaizac obeto espedizioa kontatzera.\nTernura joandako euskaldunen aztarnen atzetik abiatu zen apaizac obeto espedizioa, 40 egunez, arraunez eta belaz ibili ziren XVI. mendeko baleazale euskaldunen abenturak ezagutu nahian.\nHitzaldia Zallako Kultur etxean izango da, bi saio izango ditugu 10:30ean eta 19:00etan.\nibilaldiak deidar egiten du\n2007ko Ibilaldia amaitu da eta honekin batera ilusioz beteriko lanak euriaren ondorioz ez du fruiturik eman. Urte osoan egindako lana bikaina izan da baina aurreikusita zegoen bezala eguraldiak ez digu lagundu. Honek, uxatu du hainbat lagunen etorrera. Eguna lainotuta jaio zen eta goiz osoa zeruari begira egon ondoren, eguerdian euria hasi zen. Honen ondorioz, makina bat ekintza suspenditu ziren eta beste batzuk lekuz aldatu.\nEguna bukatu da, guneak zarratuta eta batuta daude eta azkenengo balorazioa egiterakoan etsituta gaude. Horregatik Ibilaldiak deiadar egiten du zuen laguntza eskatzeko. Gurekin bat egin nahi duzuenok hemen dituzue bi kontu korronte zabalik 2007ko Ibilaldia laguntzeko:\nEuskadiko Kutxa: 3035-01-0420-1040043202\nEskerrik asko gurekin euskararen ibaira salto egiteagatik!


"Black Friday" egunak eskutatzen duena... eta emakumeen aurkako biolentzia | Jesuitak\nLaister, hainbeste entzun dugun BLACK FRIDAY helduko zaigu. Beharbada ez gara konturatu, baina emakumeen aurkako indarkeriaren kontrako Nazioarte Eguna kontsumo neurrigabeko egunaren ostean doa.\n“Nahiz eta BLACK FRIDAY egunaz bakarrik hitz egin, azaroak 25 emakumeen aurkako indarkeriaren kontrako eguna da. Existitzen den eta guztiok borrokatu behar dugun arazo baten inguruan binztanleria kontzientziatzeko eta hezitzeko eguna da. Ez dezagun utzi emakume gehiagok ostiral beltz bat bizi behar izatea eta egin dezagun gure esku artean duguna egoera hau aldatu dadin”. Marta Balaguer Escolano. Bartzelona (iturria: El Pais, 2016ko azaroaren 25a)\nALBOANek hurrengo galdera hau proposatzen digu: zer da BLACK FRIDAY egunak eskutatzen duena? Kontsumismoaren inguruan sortutako kanpaina honen eta emakumeen aurkako indarkeriaren arteko loturari buruz zerbait gehiago jakin nahi baduzu, ALBOANek (Jesusen Lagundiak Euskadin eta Nafarroan duen nazioarteko garapenerako lankidetzako GKEa ) bere web orrian daukan informazioa irakurtzera animatzen dizugu. Hurrengo esteka honetan sartu zaitezke:\n“Hau da munduko emakume askoren errealitatea, nahiz eta askok isilarazi nahi duten:\nIndarkeria sexuala: emakumeak indarkeria sistemikoaren objektu dira, bai gatazka armatuetan (gerrako arma gisa erabiliak), zein etxeko intimitatean.”\nAbenduaren 10a: Giza Eskubideen Nazioarteko Eguna


'Kolore anitzak' familientzako antzerkia izango da gaur Agurainen | El Correo\nZurekin'Kolore anitzak' familientzako antzerkia izango da gaur Agurainen\nAniztasunaren inguruko antzezlana da, eta Araba Euskaraz eta Armentia Ikastolak antolatu dute\nPAUL PICADO Viernes, 22 marzo 2019, 22:34\nHaurrekin egiteko oso bestelako jarduera bat izango dugu gaur Agurainen, Harresi Aretoan, 'Kolore anitzak' izeneko antzezlana izango baita 18:00etan. Baina ez da ohiko antzezlan bat, izan ere, tablet-ez baliatuko dira aniztasunaren balioa, askatasuna, tolerantzia eta besteekiko errespetua nabarmentzeko. Tablet-ak erabiltzearen helburua ez da bertaratutakoak distraitzea, baizik eta haurren interesa erakartzea, igorri nahi duten mezua zuzenago helarazteko.\nHorrela, ume bakoitzarekin gutxienez heldu batek ere joan beharko du, banatuko zaien tableta haren ardurapean erabil dezaten. Emanaldi hau 3 eta 9 urte bitarteko umeentzat izango da, eta ipuinez, musikaz eta ilustrazio animatuez gozatzeko aukera izango dute.\nZuzeneko musika egongo da, baina batzuetan tablet-ean ikusi beharko dute, hor aktoreek jarduerarekin sinkronizatuta dagoen animazio bat ikusgai izango dutelako. Marrazki bizidunak ere izango dira, baina ez edonolakoak; errealitate areagotuaren bidez ikusiko dituzte.\nAntzezlan honen antolatzaileak Araba Euskaraz eta Armentia Ikastola dira, baina ekoizlea Taldegune da, eta hiru emanaldi prestatu ditu: lehenengoa, gaur, Agurainen; bigarrena, hemendik bi astetara, apirilaren 6an hain zuzen, Gasteizen, Lakuako merkataritza gunean, 17:30ean, eta azkena, apirilaren 7an, Amurrioko Antzokian, 17:00etan. Esan bezala, ikuskizun berezia izango da, antzerki musikala eta animazio digitala bateratuko direlako. Horrez gain, umeek tablet-ei beste erabilera bat ere emango diote, helburu hezigarriarekin.\n'7 años' antzezlana izango da Principal Antzokian martxoaren 28an Koma taldeak 'La fiera nunca muere' izeneko bira berria aurkeztuko du gaur Gasteizen


Herriaren musika • ZUZEU\nFesta, besta, jaia, parranda, juerga, biziyuba… Hamabost urteren bueltan hasiko nintzen parrandara irteten, nik uste. eta horretan dihardut oraino, 27rekin. Baina noski, festa egiteko manera asko aldatu da azkeneko urteetan, eta tartean entzuten den musika ere bai.\n15-20€ poltsikoan aski ziren guretzat; eta helduagoek esango didazue 1500 pezetekin ere urrutira iristen zinetela. Lehen garagardo haiek eskuan geneuzkala gure tokiaren bila hasten ginen ezezaguna zitzaigun ingurumen batean. Beti izan naiz txosna eta gaztetxekoa, baina guztiok bezala alde ilunean egondakoa naiz, argiaren atzealdean, Danteren zazpigarren infernuan (baina ni, beste asko ez bezala, itzuli naiz). Reggaetoia iritsi berria zen, edo ni ohartu berri nintzen bere existentziaz. DBH garaia zen, eta ondorioz, Derrigorrezkoa Baten-batek Haginkatzea; gustuko lagunaren atzetik zeharkatzen genituen kaleak, arakatu leizeak, kosk egingo ziguten itxaropenez. Taberna zuloetan jendea bere erritmo itsaskorretan astintzen zen, ea norekin igurtzi, tamalez garunean suzko markarekin grabatuta geratu zaizkidan abestiekin dantzatuz: lo ke pazo pazo; a ella le guta la gazolina (polizia ote zeukan atzetik?); edo perreo pa lo nene, perreo pa la nena, klasiko bat.\nAsko kritikatu da reggaetoia, eta demonioa testigu agerikoa dela zergatia, ala Satan. Baina, behin baino gehiagotan aipatu izan den bezala, musika estilo honetan nagusitu diren letra erasokorrek ez dute, berez, zerikusirik musika estilo berarekin. Argia aldizkarian irakurri nuen aspaldi batean gai honi burukoz idatzi bat, reggaetoi feminista hizpide, eta, esaterako, Chocolate Remix eta Chaneka taldeak aipatzen dira bertan:“chaneka” hitza irain gisa erabiltzen dute Txileko gazte burgesek, reggaetoia dantzatzen duten neska beltzak mespretxatzeko”. Hortik noa.\nZer zen ba tangoa? Zakurraren putza, ohitura txarren adierazpide gorena, Maltako kaballeroen amesgaiztoa; ohitura onen defendatzaileek, dantza zikinen etsai amorratuek, simaurretako zizare koloregabeek pertsekutatu zuten. Honakoa zioen 1789ean Manuen Warnesek, Buenos Aireseko funtzionario batek: “ez itzazue baimendu tango bilkurak, bertan beltzek askatasuna lortu eta esklabotza deuseztearekin amesten baitute“. Montevideoko arrabaletan marinelak, portuko langileak, prostitutak, drogazaleak, alargunak, txiroak… biltzen ziren, eta tangoa abestu eta dantzatu. Baina egun batean Gardel iritsi zen, eta musika hori bera hartu eta klase altuei aurkeztu zien, berak edo bere ordezkariak, antzoki elegante batean, haien gustukoa izateko moduko aldaketak eginda. Burgesiak bere egin zuen tangoa, eta putzu-zuloko dantza bat izatetik ospea eta miresmena izatera pasa zen. Ordutik hona, non gogoa, han tangoa.\nEz naiz oso aditua musikaren historian, baina behin eta berriro errepikatzen den zerbait delakoan nago. Bluesa esklaboen arrangura izatetik aberaskume ugariren gozamenerako doinua izatera igaro zen aspaldi; rocka; punka; reggaea; hip-hopa; trikitixa (ez ala?)… guztiekin modus operandi antzekoa izan delakoan nago. Nire buruan horrelakoa da prozesua, gutxi gorabehera: enpresari edo bestelakoren batek pentsatzen du, “ostia, eguna lanean igarotzen duten zarpail horiek dantzatzen dutena arras ona da, dirua atera daiteke hortik”, ondoren grabatu egiten du, jarraian nahaste borrasterik sortuko ez duten mezuak zehaztuko dituzte, baina errebelde itxura mantenduz, alternatiboa, berritzailea, “nik bai dakidala bizitza zeinen gogorra den, ez zu bezala”, bizitza zeinen gogorra den ez dakien norbaitek abestu eta bizitza zeinen gogorra den ez dakiten askok burua astindu dezaten melodia horrekin.\nZergatik idatzi hau? Aurreko batean kristorenak eta bi entzun nituelako kunbiaren aurka; eta lagunok, Joxe Ripiauren zale amorratu baten aurrean zaudete, eta honakoa esango dizuet, argi eta garbi, pantailatik pantailara: kunbia herriarena da, gustatu ala ez gustatu. Azken urteetan hartu eta komertzializatu dute, baina aurretik cumbia villera entzun zitekeen, villa edo fabeletakoa, herriarena. Klase altuentzako musika moldatzen da, eta askok moldaketa hori entzuten dute, dirudunen antza izan nahi horretan.\nHerriaren musika. Herriak irudimena jartzen du, gerria, erritmoa, gerritmoa, herritmoa, sorkuntza; eta ondoren norbait hori denaz aprobetxatzen da aberasteko eta mezu nazkagarriak zabaltzeko. Badirudi musikaren eta ekonomiaren historiak ez daudela batere aldenduta.\nfesta, Herriaren musika, jaia, klase borroka, kunbia, musika, parranda, reggaetoia


Nørrebro - Wikipedia, entziklopedia askea.\nNørrebro Kopenhage hiriko 10 barrutietako bat da, hiriaren ipar-mendebaldean kokatzen dena, Østerbro auzoaren eta Frederiksberg udalerriaren artean. Ez du itsasorako irteerarik. Historikoki auzorik burgesena izan da. 3'82 km²-ko azalera du eta 71.891 biztanle dituenez dentsitate handiko auzoa da.\nØsterbro burgesaren ondoan langile auzoa izan da beti. Gaur egun Nørrebrogade kale nagusia erabat multietnikoa da, arabiarrak, turkiarrak, pakistandarrak, somaliarrak, bosniarrak eta albaniarrak bizi dira bertan besteak beste.\nNørrebro landa eremua izan zen mendeetan zehar baina 1852an Kopenhage hiriak bere mugak gainditzean etxegintza boom handia ezagutu zuen eremu honek. Hirira lan bila etorri ziren langileentzako milaka etxe eraiki ziren bertan.\nEzagun egin zen 1980.eko hamarkadan okupazio mugimenduaren eta polizien artean. Istilu gogorrak izan ziren. Hurrengo hemerkadetan ere istiluak izan dira. 1993an Danimarkak Europar Batasunari baiezkoa ematearen ondorioz sortu ziren. Poliziak ez zituen aurrikusi eta inor hil ez bazen ere zaurituak ugari izan ziren. Poliziak 113 tiro egin zituen armaz.\n2006 eta 2007an ere okupazio mugimenduarekin borroka latzak izan dira.\nAssistens hilerria: Bertan daude H. C. Andersen, S. Kierkegaard, C. W. Eckersberg eta Niels Bohrren hilobiak.\nBlågårds Plads enparantza


Laudioko emakume batek eraso matxista salatu du - Aiaraldea.eus\nLaudioko emakume batek eraso matxista salatu du\nIzar Mendiguren Cosgaya 2018-10-08 14:09 Jendartea Laudio\nBi elkarretaratze deitu dituzte emakume batek jasandako eraso matxista salatzeko: 12:30ean eta 19:00etan.\nHerriko plazan egingo dira elkarretaratzeak. / Aiaraldea.eus | Ikusi handiago | Argazki originala\nEmakume batek eraso matxista salatu du. Hori dela eta, elkarretaratzeak deitu dituzte gaurko Laudion. Udalak erabateko arbuioa eta gaitzespena adierazi du, "baita genero desberdintasunean oinarritutako jarrera sexistetatik eratortzen diren erasorik onartuko ez dugula berretsi ere". Hala, kontzentrazio instituzionala egingo dute gaur 12:30ean eta 19:00etan: "Herritarrei dei egiten diegu egun eta leku berean biltzeko 19:00etan. Gonbita berezia luzatu nah idiegu emakume elkarteei, eragile feministei eta Berdintasun Zerbitzuarekin elkarlanean aritzen diren elkarteei".\nEhun lagun baino gehiago batu dira herriko plazan Laudioko eraso matxista salatzeko. 19:00etan izango da bigarren elkarretaratzea pic.twitter.com/mhfhy9QeNq\n— Aiaraldea.eus (@aiaraldea) 8 de octubre de 2018\nIldo beretik, emakume erasotuari elkartasuna eta babesa helarazi diote. Zentzu horretan, berdintasunaren eta begirunearen balioetan oinarritutako jendartea lortzeko lan egin beharra azpimarratu dute: "Emakumeek espazio publikoan askatasunez ibili behar dute, kaleetan zehar lasai joateko eta sexu harremanak norekin, noiz eta nola izan erabakitzeko aukera izan behar dute; emakumeen nahia erabat errespetatu behar da".


Beherapenetan jende gutxi dabil herriko dendetan - Aretxabaleta - Goiena.eus\nBeherapenetan jende gutxi dabil herriko dendetan\nMirari Altube 2004-01-21 17:19\nAurrera doa urtarrila eta beherapenak ere bai. Herriko dendariak, baina, ez daude oso gustura aurtengo beherapenen martxarekin. Izan ere jende gutxi dabil iazkoekin alderatuta. Oraindik hilabete eta erdi inguru falta da neguko beherapenak bukatutzat emateko, baina ez dute mugimendu handirik aurreikusten.\nEz dakizkite zeintzuk izan daitezkeen beherapenetan jende gutxi ibiltzearen arrazoiak: Gasteizen zabaldu duten komertzio zentro handia izan daiteke, euroa behar bada, eguraldia\nArgi dagoena zera da: beherapenak hasten zirenean denda aurrean egoten ziren ilada haiek bukatu zirela.\nArgelia Lopez Lie dendako arduradunaren esanetan jendea aurrez begia botatako produktuaren bila dator aurtengo beherapenetan, gehienetan, gainera, produktu onaren eta garestiaren bila. Merkea saltzea, ostera, kosta egingo zaiela dio.\nDendari batzuk ez dute berba egin gura izan. Ahal duten moduan ateratzen direla aurrera diote, eta herriak bizia izan dezan komertzioak garrantzitsuak badira zaintzeko eskatzen diete herritarrei.\nOrain urtebete hiru komertzio itxi zituzten Aretxabaletan: Elorza janari denda, Farmabizi parafarmazia eta Garbitzen tindategia. Arrazoi ezberdinengatik itxi zituzten, baina Elorza eta Farmabizi denden kasuan, hango arduradunek argi esan zuten gaur egun denda txikiek ezin dezaketela lehiatu saltoki handiekin. Horrez gainera, aipatu zuten denda batek sakrifizio handia eskatzen duela eta, etekinik atera ezean, ez duela merezi horrenbesteko lanik egitea.


‘Basque Music’ at BIME 2019: Speedmeetings-saioa profesionalentzat – Musika bulegoa\n‘Basque Music’ at BIME 2019: Speedmeetings-saioa profesionalentzat\nBasque Music ekimenak, BIME prorekin adostutako akordioari esker, management-arloko euskal agente profesionalei zuzendutako deialdia kaleratu du, BIMEren egitarau ofizialaren barruan egingo den speedmeetings-saioan parte har dezaten, urriaren 31an, BECen.\nNazioarteko jaialdietako, aretoetako eta bestelako agente profesionalak bilduko direnez, gure artistak ezagutzera emateko aukera ona izango da. Basque Music eta BIME Proren antolatzaileak lanean ari dira saiora profesionalik onenak ekartzeko.\nTopaketan gehienez 15 euskal enpresa izan daitezke partaide. Izena emateko epea irilaren 15ean itxi zen. Izena eman duten enpresak 15 baino gehiago badira, hautaketa egingo da eta lehentasuna izango dute bai Musika Bulegoko bazkideek, bai BIME City ekitaldiaren barruan Basque Musicek antolatuko dituen showcase-etan parte hartuko duten artisten enpresek.\nMusika Bulegoko bazkidentzat deskontuak:\nEHMBEko bazkideek doako sarrera bat izango dute BIME PRO topaketa profesionalean parte hartzeko. Sarrera bat baino gehiago nahi duten bazkideek %25-eko deskontua jasoko dute gainontzeko sarrera bakoitza eskuratzeko. Sarrerak lortzeko formularioa.\nBasque Music ekimenaren sustatzaileak honako hauek dira: Musika Bulegoa, Etxepare Euskal Institutua eta Euskadiko Soinuak (Kultura Sustapena – Eusko Jaurlaritza).\nInformazio gehiago: info@musikabulegoa.eus // 945 123 391


Egungo Txina, hurbilago Donostian . diariovasco.com\nEgungo Txina, hurbilago Donostian\nJesus Ferrero idazleak asteazkenean hartuko du parte jardunaldietan. / DV\n'Ekialdea hurbiletik' ekimenak hainbat ekitaldi antolatu ditu hurrengo egunotarako\n12 febrero 201711:39\nGarrantzi eta presentzia handia du Txinak gure eguneroko bizitzan, askotan ohartzen ez bagara ere. Txina, hain zuzen, urrutikoa zaigu, eta urruntasun hori gainditzeko eta egungo Txinari hurbilketa bat egiteko hainbat ekitaldi antolatu ditu 'Ekialdea hulbiletik' ekimenak, Donostia Kultura eta Koldo Mitxelena kulturunearen laguntzaz.\n«Txina eta inguruko herrialdeek 'urruntasunaren irudia' osatzen dute gure iruditegian XV. mendean abiatutako globalizazio prozesuan Europako potentziek bertan aurkitu zutelako inon ez besteko erresistentzia. XIX. eta XX. mendeetan zehar Txina bilakatu zen 'azken muga'», gogoratu dute antolatzaileek. Hala ere, XXI. mendean mapa geopolitikoa zeharo aldatu da berriro, eta oso ohikoak dira munduko ekonomian Txinak jokatzen duen paperaren inguruko berriak. «Askoz zailagoa egiten zaigu, halere, bizirik dirauen munduko zibilizazio zaharrenaren gako sakonetara hurbiltzea», diote. Hain zuzen ere, «hori izango da egun hauetako hurbilketaren xedea: identifikagarriak al zaizkigu haien parametroak? Zertan gara berdin eta zertan ezberdin? Zein lirateke elkar ezagutza eta hurbilketarako gakoak? Zein erronken aurrean jartzen gaitu Txina garaikideak?».\nHurbilketa joan den astean hasi zen, Donostiako Okendo eta Ernest Lluch kultur etxeetan. Bi gune horiek hainbat ekitaldi hartu zituzten, hala nola XX. mendeko Txinako emakume poeten lanen errezitaldi musikatuak edo Jia Zhangke zuzendari ezagunaren zenbait filmen aurkezpena.\nAstelehen honetatik aurrera Koldo Mitxelena Kulturuneak hartuko du lekukoa, ostiralean mahainguru batez itxiko den hitzaldi zikloarekin. Hitzaldi denak 18:30ean hasiko dira, eta aurrenekoa, astelehen honetan, hilak 13, Rafa Egigurenek eskainiko du, euskaraz, 'Orientabide batzuk' izenburuarekin.\nEuskaraz izango da halaber hilaren 14ko hitzaldia. Asteartean, hain zuzen, 'Gorputzaren geografiak Txinan eta hemen' gaiaz mintzatuko da Juan Gorostidik.\nAsteazkenean, hilak 15, Jesús Ferrero idazle ezagunak emango du hitzaldia, gaztelaniaz. 'El problema de la identidad: la vida errante de Cai Wenji, poetisa china del siglo III', da saiorako hautatu duen gaia.\nGaztelaniaz izango da halaber osteguneko (otsailak 16) hitzaldia. Iñaki Preciadok 'Las sorprendentes mutaciones de la China contemporánea' gaia izango du hizpide. Ostiralean, otsailak 17, Koldo Mitxelenako hitzaldi-sortari mahainguru batek emango dio amaiera, eta Marina De Franceschiren gidaritzapean, 'Ekialde Urruna, hurbiletik' gaiaz ariko dira hizlariak.\nAmaitu, baina, larunbatean, otsailak 18, amaituko da Txinarekiko hurbilketa Ernest Lluch kultur etxean, 19:00, Beñat Axiari (ahotsa) eta Didier Laserrek (perkusioa) emango duten 'Zerutik Urrun' kontzertuarekin.


Barru giro | Iritzia | Berria\nAzaroan hasten gara negua usaintzen. Eguerdiko eguzkiak urriko hego haizetan gaudela sinetsarazten digu, baina iluntzerako, zapla! Belarriak tente jartzen dizkigu neguak. Eskuekin jakaren goiko aldea estutzen hasten gara azaroan. Aurten, ordea, ez dago erraz azaroko freskurak kalean harrapa gaitzan. Lagun batek kontatu zidan bere amonak esaten omen diola, guztia libre izanda ere, ez lukeela orain egiten ez duenik egingo; eta, hala ere, tristura ematen diola nahita ere ezingo lukeela ezer gehiago egin jakiteak.\nHalako zerbait gertatzen zait niri ere azaro honetan. Hotza iritsi da, bide ondoak izoztu dira eta eguna laburra da. Badakit gaueko hamarretatik gora ez nukeela ia ezer egingo kalean, baina ezin dudala pentsatzeak antsietatea sortzen dit. Leku ezkutuetan larrua jotzeko ordutegi konkretua dudala jakiteak ez nau lasaitzen. 14 urterekin amak jartzen zidan etxerako orduan bueltatu behar dut etxera 41ekin, eta horrek amorratu egiten nau. Bertso saio baten ostean lagunekin berbetan gelditzen banaiz, kontrolean tokatzen zaidan ertzainak erabakiko du ordurako etxean egon nintekeen edo ez, edo nahita nabilen berandu, edo zertan ari naizen. Horrek txiki sentiarazten nau. Barru giro dago: etxeratu egingo gaituztela esan gabe etxeratu egin gaituzte.


Amen eta aiten adinaz | Iritzia | Berria\nAmen eta aiten adinaz\nEgon nintzen lehenengo institutuko une gozoetako batzuk beren eskoletan izan ziren. Ana eta Ane Miren, Filosofia eta Historia. Orain ez dut akorduan Filosofian ala Historian izango zen, baina DBH 4n Gregory Peck eta Lilli Palmeren The Boys from Brazil filma ikusi genuen. Filmean Hitler berri baten etorrera lantzen du neonazi talde batek Latinoamerikan. Hipotesia da haurrek Hitlerren etxeko giroaren antzekoa badute, etorkizunean, nazionalsozialismoaren liderrak izan daitezkeela. Hala, 65 urteko 94 aita hil behar dituzte naziek, Hitlerren aita adin horrekin hil zelako. Aita horiek 52 urte izango dituzte etorkizuneko Hitler horiek jaiotzen direnean. Aitaren adina eta ogibidea (funtzionarioa) funtsezko elementu bat da, amaren adinaren eta ogibidearekin batera (39 urte, etxeko zaintza lanak), baina baita aitak amarekin eta seme-alabekin duen harremana ere (zurruta eta tratu txarrak).\nBitxia iruditu zitzaidan, Susan Buck-Morssek idatzitako lehenengo liburuko lehenengo paragrafoan (1971n ondu zuen The Origin of Negative Dialectics) Adornoren amaren adinak tokia izatea: «Frankfurt am Mainen jaio zen Theodor Wiesengrund Adorno [...]. Bere aita ardoen merkatari arrakastatsu bat izan zen, [...] baina ez zuen bere seme bakarraren hezkuntzan inolako garrantzirik izan. Haurra etxeko bi emakumeekin hazi zen: bere ama Maria Calvelli-Adornorekin (37 urte zituen Theodor jaio zenean) eta Mariaren ahizpa ezkongabe Agatherekin». Frankfurteko eskolari buruzko liburu ederrenetako bat da, besteak beste erkatzen dituelako filosofoen bizitzak eta testuak.\nHorietaz-eta oroitu naiz Romain Rollanden Haendel irakurtzean: «Georg Friedrich Händel Hallen jaio zen [...]. Bere aitak hirurogeita lau urte zituen, bere amak hogeita hamalau». Bitxia da Händelen aitak bi emazte izan zituela, lehena bera baino hamar urte zaharragoa, bigarrena hogeita hamar urte gazteagoa. Gurasoen adinek seme-alabengan eragiten duten faites vos jeux!


3. gradura aldatzeko eskaerak ukatu dizkiete Olatz Lasagabasterri eta Patxi Urangari - Usurbil - Noaua.eus\n3. gradura aldatzeko eskaerak ukatu dizkiete Olatz Lasagabasterri eta Patxi Urangari\nNoaua Aldizkaria 2020-06-26 20:49\n2018ko ekainean jada kalean behar zuten arren, 11 urte bete dituzte astearte honetan, egun Aranjuezeko espetxean diren Olatz Lasagabaster eta Patxi Uranga herritarrek. Haien etxeratzea eskatu dute ostiral arratsalde honetan Mikel Laboa plazan egin duten elkarretaratzean. Olatzek eta Patxik 3. gradura aldatzeko eginiko eskaerak ukatu zaizkiela salatu dute Usurbilen Nahi Ditugu bilguneak deitutako mobilizazioan.\nEkaineko azken ostirala gaur (hilak 26), euskal presoen eskubideen alde mobilizatzeko eguna Euskal Herrian, baita noski Usurbilen ere. Arratsaldeko 20:00etan Mikel Laboa plazan mobilizazioa deitu du Usurbilen Nahi Ditugu bilguneak, besteak beste, duela bi urtetik kalean behar zuten arren, 11 urte espetxean bete berri dituzten Olatz Lasagabaster eta Patxi Urangaren etxeratzea exijitzeko.\nEspetxealdiaren hiru laurdena 2018ko ekainean bete zuten arren, aipatu moduan ez dituzte aske utzi. Otsailera arte Valentziako Picassenteko espetxean zeuden, hilabete hartan Madrilgo Aranjuezera lekuz aldatu zituzten. Egunean zehar kalera ateratzea ahalbidetuko liekeen 3. gradura aldatzeko eskaerak egin dituzte Olatzek eta Patxik. "Biek ala biek hirugarren gradura aldatzeko eginak zituzten eskaerak ukatu egin dizkiete beste behin ere", salatu du Usurbilen Nahi Ditugu bilguneak gaurko mobilizazioan.\nLehen bisita asteburuan\nBada beste aldaketa bat ere; ez zegoen argi noiz hasiko ziren jasotzen lehen bisitak, Aranjuezeko (Madril) espetxean segitzen dute bi herritarrek. Usurbilen Nahi Ditugu bilgunetik baieztatu dutenez, "bihar (ekainak 27) izango dute gertuko lagunen lehen bisita, hainbeste hilabeteren ondoren". Era berean, gaineratu dutenez, "senideek espero dute aurrez aurreko bisitak lehenbailehen egiteko aukera izatea, horrela Xua ere ikus dezaten".\nGogoan izan, urtarrilaren 19an hiru urte bete eta une hartan Valentziako Picassenten zituen guraso Olatz eta Patxiregandik bereizi zutenetik, ama eta aita behin baino ezin izan ditu ikusi Xuak, otsaila amaieran hain zuzen. Gero covid19-a tarteko alarma egoera indarrean jarri eta konfinamendua etorri zen. "Hilabete zailak izan dira guztiontzat, eta zer esanik ez, gure presoentzat eta haien senide eta lagunentzat", Usurbilen Nahi Ditugu bilgunetik ohartarazi dutenez.\nOlatz eta Patxiren kasuan, senide eta lagunen bisitarik gabe izan dira, elkarrekin egon ezinik, beharrezkoa zuten arropa gabe, haurdun den Olatz berrogeialdian isolaturik izan dute...\nLanean segiko dute, "denak etxera itzuli arte"\n"Normaltasun berria" deitzen dioten garai honekin gaurko mobilizazioan argi utzi dutenez, "guk ez dugu nahi lehengo normaltasuna berreskuratu, presoei dagokienean behintzat, ezin baitugu normaltzat hartu, ez lehen eta ez orain, urrunketa, larriki gaixo dauden presoen egoera eta salbuespenezko neurri guztiak aktibo mantentzen dituen eszenatokia".\nMobilizatzen eta lanean jarraitzeko asmo argia erakutsi dute. "Deialdi bakoitzean, ekimen bakoitzean, hileko azken ostiral bakoitzean, aurrerapauso bat emateko aukera ikusten dugu eta hor egongo gara, zuekin batera, lanean, borrokan, denak etxera itzuli arte".


Katuak eta txakurrak asko ikusten ziren; dokumentu ofizialen arabera, hala ere, gehiago ziren katuak, ehuneko hamabost. Saguak ere agertu ziren, arratoiak, baina iluntzean batez ere. Ezohikoagoak ziren azeriak, autoen azpitik ibiltzen zirenak, saihetsak gurpilei itsatsita. Esaten da lekukoren batek otsoa ere ikusi zuela, baina ematen du ez dela oso sinesgarria, inoiz ez baitira kaleetatik horren hurbil egon. Basurdeak bai, ia egunero ikusten ziren, bankuren bat ere apurtu zuten, kristalak, bistan zen indarrean sartzen zirela kaleetara...\nEsaten da, hain zuzen ere, horregatik zela debekua, basurdeengatik. Esaten dute arriskutsuak zirela basurdeak, edonor hil zezaketela, edozein momentutan. Axlek, baina, ez zuen sinesten: debekua hasi eta bi-hiru astera hasi ziren basurdeak etortzen, azeriak bezala. Axlek uste zuen debekuaren ondorioa zela basurdea, ez alderantziz.\nGauzak ahaztu egiten zituen Axlek, mundu guztiak bezala. Gertaerak nahastu egiten zitzaizkion etxetik irten gabe horrenbeste denbora egon eta gero, hainbeste egun inorekin hitz egin gabe izan eta gero, bizi gabe. Natural arrazoitzen zuen, bakarrik, etxean: debekua eta gero etorri dira basurdeak eta azeriak, aurretik ez zeuden. Bazekien hori zela errealitatea, harik eta zalantzan hasten zen arte, iluntzean batez ere, leihotik saguak ikusten zituenean, igelak petrilen gainetan. Harrezkero ez zegoen seguru, ideiak ezin zituen argi ordenatu, lar goiz esnatzen zenetan, esate baterako, eta katamixarrak ikusten zituenean hoditerian gora. Bazitekeen egia izatea, debekua basurdeengatik izatea, otsoengatik, bazitekeen bera egotea oker, Axle ingeniaria, goi funtzionarioa, burua lausotuta zeukalako, hainbeste denbora eta gero. Ezin zuen lehen bezain argi pentsatu, besterik egiten ez zuen arren; lausotu egiten zitzaizkion arrazoiketak, nahastu, lehen horren arin eta garbi egiten zituenak.\nTxoriak ere lehen baino gehiago zeudela iruditzen zitzaion Axleri, leihotik begiratuta betiere, baina ez zuen esaten jakingo noiztik aurrera ugaldu ziren. Guztiarekin ere, autoak zirinez beteta zeuden, egunean-egunean ugerrago, eta jabe batzuek —horretaz seguru zegoen Axle— leihotik ikusten zuten euren autoa, nola ugertzen ari zen, nola apurtzen zitzaizkion kristalak, eta ezin zuten ezer ere egin. Barrenak nahasten zitzaizkien, autoak apurka ari baitziren galtzen, erabili gabe, lekutik mugitu gabe. Zenbait jabe damututa egongo zen, pentsatuko zuten zergatik ez zituzten autoak urrunago utzi, etxeko leihoetatik ez ikusteko moduan behintzat, debekua hasi zenean.\nBezperan mundu guztiak zekien debekua biharamunean hasiko zela, eta prestakuntza txiki batzuk egin zitezkeen, gehiegi ere ez. Autoa urrunago utz zitekeen esaterako, baina hobe beharrez utzi zuen jendeak etxetik gertu, leihotik ikusteko moduan. Izan ere, debekuak sekula ez ziren horren luzeak izan... Aurrekoak aste batzuetakoak izan ziren, hilabete baino apur bat luzeagoak asko jota. Jendeak ez zituen debeku guztiak gogoratzen, hainbeste izan zirelako; burua lausotzen zitzaion jendeari, batez ere telebistak emandako informazioarekin nahasten zutenean, baina uste zuten ordura arteko debekualdirik luzeena hilabete eta hamar egunekoa izan zela. Ez zeukan zerikusirik oraingoarekin, izan ere bosgarren hilerako zihoan hura Axlek lehen mirua ikusi zuenerako.\nIngeles akademiaren ondotik aurreneko basurdea pasatzen ikusi zuen egunean, sukaldeko aulkia balkoiko leihatearen azpian jarri zuen Axlek, beste askotan bezala. Kontua zen Axleren etxetik eraikin komertzialak ikusten zirela batez ere, errotonda bat, aparkalekuak, espaloia, banku batzuk... Espazio publikoak guztiak. Baina hiru solairuko etxebizitza bat ere bazuen ondoan, ezkerretara... Axleren leihoetatik kantoia baino ez zuen ikusten, adreiluak. Etxebizitza horren leiho bat ikusteko, aulki batera igo behar zuen Axlek, balkoiko leihatearen azpian jarri ondoren. Hara igota, lepoa luzatuta, ozta-ozta ikus zezakeen egongela bateko zati bat. Eta horretarako jartzen zuen aulkia leihatearen ondoan, etxe hartan bizi zirenak ikusi nahi zituelako. Aspertuta zegoen basurdeak eta azeriak ikusteaz, are aspertuago txakurrekin, katuekin. Katamixarrak ere banaka agertzen ziren hasieran; azken hilabetean, ordea, egunero igotzen ziren hodietatik. Harrezkero ez zioten pozik ematen, ikusi ere ez zituen egiten. Balkoiko leihatearen azpian aulkia jartzen zuen beraz, hara igo eta, angelu jakin batetik, ondoko etxeko egongela ikusten zuen, zati bat.\nSenar-emazteak ikusten zituen batzuetan, alabetako batekin beharbada, mahaia atontzen, besaulkiren batean eserita. Semea askotan ikusten zuen, bakarrik. Axlek pentsatzen zuen telebista ikusten ariko zela, 18-20 urteko gazte batek ez diolako bestela hain geldirik eusten gorputzari eta begiradari horren denbora luzean. Hori zen Axleren arrazoiketa aulki gainean zegoen bitartean, leihoaren goiko angelutik auzokoen egongelari begira. Berrogei minutuz egoten zen maiz, bi ordu baino gehiagoz arratsalde batzuetan.\nIluntzean ia egunero egoten zen Axle leihoetatik begira. Etxeko argi guztiak itzaltzen zituen noski, ondoko etxeko egongelakoak oherako arropatan ibiltzen zirelako normalean: aita, seme-alabak... Ama gutxiagotan, ia inoiz ez. Ordu horretan batzen zen jende gehien egongelan, eta egunean zehar baino gehiago hitz egiten zuten. Axle ezpainei begira egoten zen, ezpainen mugimenduei begira. Hitz batzuk harrapatzen zituela uste zuen, berari esango balizkiote bezala, etxekoek Axleri gauzak esateko ahalegin hori egingo balute bezala, ahalegin muskularra, ahalegin neuronala, zer eta Axleri hitz horiek helarazteko. Hori zen Axleren ilusioa sukaldeko aulki batean igota, balkoiko leihatetik begira, orduan sentitzen zen lasaien debekua hasi eta zazpigarren hilabetean.\nAzkura areagotzen zitzaionean baino ez zen aulkitik jaisten. Batez ere azkura gorputzaren atzeko aldean hasten zenean, omoplatoen artean. Inoiz, hasieran, saiatu zen aulki gainean zegoela hazka egiten, baina jausteko zorian egon zen birritan, hiru hankako aulkitik. Pentsatu zuen orduan aulkitik behera jausi eta kolpe txar bat har zezakeela erraz, buruan ere bai, kristala apurtu eta zauri gaiztoren bat egin, konortea galdu, odolustu... Inork ez zion lagunduko, ezin izango zion inork lagundu, jakin ere ez zuen inork jakingo aulkitik jausi eta kolpe txar bat hartu zuenik. Hiltzeko modu lotsagarria zela erabaki zuen...\nHazka egiteko, beraz, aulkitik jaisten zen, azkura bizia zelako, kasu egin behar zitzaion derrigor, ez zion bakerik ematen. Konturatu zen, gainera, areagotu egiten zela azkura aulki gainean, orduan zela biziagoa, ondoko etxeko egongelara begira zegoela.\nHasieran gorriune batzuk izan ziren, bularraldean, bizkarrean eta izterretan batez ere, ur apur batez baretzen zirenak. Kolore morea hartzen joan ziren gero, hazka sendoago egiten zuen neurrian. Bularrean hasita betiere, berehala hasi ziren hedatzen beste hainbat lekutara, beso eta eskumuturretara. Axlek ulertu zuen ez zuela gorputza behar bezala egurasten, eguzkia falta zuela, kristaletik pasatzen ziren izpiek ez zutela eragin bera azalean. Behin eta berriro esaten zion bere buruari etxetik irten gabe hainbeste hilabete eta gero espero zitekeela ondorioren bat, modu batekoa edo bestekoa, eta hori zela berari egokitu zitzaiona, azaleko gaitz hori. Gaitz erdi iruditzen zitzaion hala ere, okerragoak imajinatzen zituen beste etxe batzuetan.\nOhean, besaulkian, telebista ikusten ari zenean, bakea ematen zion azkurak, sosegua hartzen zuen Axlek, eta leihatetik begira zegoenean erasaten zion bereziki. Krisialdi bi izan zituen seigarren hilabetean, ohera sartu behar izan zuen aulkitik jaitsita, uzkurtu, ileetatik tiratu, ezin zion azkurari aurre egin, baretu, sutan zuen gerrialdea, hankartea, lepoa... Zortzigarren hilabeterako, Axleren azala, ubeluneen inguruan, idortzen hasi zen, ihartzen, eta lehenengo arrakalak sortu ziren, lur zurruneko basamortuetan bezala. Horrezaz gainera, Axleri arnasestua egiten zitzaion aulkira igo eta jaisten zenean, bere hogeita hemeretzigarren urtegunaren bezperan.\nDebekua kendu zutenean, bederatzigarren hilabetean, egun osoa eman zuen kalean Axleren arrebak, jende gehienak bezala. Jatetxeak beteta zeuden, mendira joan ziren batzuk, eguerdirako ez zegoen kaleetan katurik, basurderik, txakurrik... Azeri bat tripak lehertuta ikusi zuen Axleren arrebak espaloi batean; ez zirudien auto batek harrapatu zuenik. Jende asko gaixotu zen lehen egun horretan, kalte egin zien hotzak. Hurrengo egunetan apaldu egin zen kale beharrizan hori, baina jende asko ikusten zen leku guztietan. Axleren arrebak ere ordu gehienak egiten zituen kanpoan, harik eta, bosgarren egunean, bulego lanak berritu ziren arte.\nEguneroko bizimoduan erosotu zenean, nebari, Axleri, mezuak bidaltzen hasi zen arreba, telefonoz deitzen, komunikabideen debekua ere bestea baino ordu batzuk geroago kendu baitzuten. Egun batzuk itxaroten egon zen, baina nebak erantzun gabe jarraitzen zuela ikusita, haren etxera joatea erabaki zuen. Luzaro aritu zen ate joka, eskua zabalik hasieran, ukabilaz gero, egurrezko atean, gero eta soinu nabarmenagoa eginez, Axle, Axle, izena behin eta berriro errepikatuz. Neba metodikoa zuen, iluntzeko bederatzietan afaltzen zuen egunero, etxean beti, eta bederatziak eta hogei ziren deitzeari utzi zionean. Arduratuta geratu zen arreba... Biharamunean hirutan, lautan itzuli zen nebaren etxera, oso ordu desberdinetan, baina erantzuna bera.\nNebaren etxeko giltza bazeukan ere, erreparoa ematen zion, batez ere bakarrik sartzeak. Senarrari eskatu zion laguntzeko, eta hurrengo iluntzean sartu ziren Axleren etxera biak, bederatziak ondo jota zeudenean. Halletik sukaldera egin zuten lehenengo eta behin, han afaltzen baitzuen Axlek beti, inongo aldaketarik gabe inoiz, han behar zuen. Argia itzalita zegoen, sukaldea hutsik.\nEsan zuen arrebak hirugarrenez. Ez zuen neba komeni ez zen leku batean harrapatu nahi, komunean esate baterako, edo dutxan. Logelan sartu baino lehen ere, izena errepikatu zuen senarrak, baina ilunpetan eta hutsik topatu zuten hura ere. Egongelan argi guztiak piztu zituzten, hirurak, baina aldez aurretik zekiten ez zutela inor topatuko, etxea hutsik zegoela. Axleren arreba, hala ere, besaulkietako batera hurreratu zen, harridura aurpegiz, bekainak bata bestearengandik inoizko hurbilen, eta besaulkiko besoetako batean atzamar luzea jarri zuen. Orduan ohartu zen senarra besaulkia hauts marroixka batez beteta zegoela, estalita ia, erdiko jesarlekua eta besoak batez ere.\nArrebak inork baino hobeto ezagutzen zituen Axleren obsesioak, hogeita zazpi urte egin zituzten eta etxe berean; garbia zen Axle, obsesiboki ordenatzen zuen dena. Bestela txukun zegoen etxe osoa, orbanik gabe, hautsik gabe, besaulki hura izan ezik. Zikinkeriaz eta hauts kantitateaz aparte, Axleren arreba txunditu zuen nola geratu zen hauts marroixka hartan bere hatz-marka zehatz grabatuta, azalaren ildo bakoitza bereizteko moduan.\nHurrengo egunetan ere ordu desberdinetan sartu ziren senar-emazteak Axleren etxera. Larunbata, adibidez, egun osoa hartu zuten horretarako. Beti topatzen zuten, ordea, etxea berdin: sukaldea, ohea, besaulkiko hautsa... Eta arrebak zalantzarik gabe zekien Axle ez zela handik agertu, ez zela kapaz izango besaulkia, irakurtzeko erabiltzen zuen besaulkia, garbitu gabe uzteko. Emazteak hauts marroixka hartan utzitako hatz-marka berdin-berdin zegoela ikusi zuen senarrak berak ere. Bien artean erabaki zuten Axle astelehenerako agertzen ez bazen, zerbitzuetakoei deitu behar izango zietela. Hala egin zuten astearte goizean.\nArratsaldean bertan joan ziren zerbitzuetakoak Axleren etxera. Bi gizonezko ziren, lasaiak, tratu egokikoak, oso zakarrak begiradetan... Maleta moduko bat zekarren batek, tresna elektroniko txiki bat besteak. Axleren logela zein zen galdetu zuten sartu ez beste, eta hara egin zuten zuzen. Axleren arreba atzetik joan zitzaien, galduta zegoen, ez zekien zer egin behar zuen, lekuz kanpo zegoela iruditu zitzaion. Logelako atetik begiratu zuen zer egiten ari ziren... Ohea itxuragabe zabaldu zuten zerbitzuetakoek, desordenatu, astindu, goitik behera miatu zuten, baita koltxoi azpiko txokoak ere. Amaitu zutenean, zirkinik ere ez zuten egin ohea topatu zuten moduan uzteko.\nLogelatik irten eta banatu egin ziren: maletaduna bainugelara sartu zen, egongelara bestea. Bainugelako atean geratu zen Axleren arreba eta zerbitzuetakoa bainuontziaren ondoan makurtzen ari zela ikusi zuen, nola hurbiltzen zituen burua eta begiak hustubideraino ia, nola pasatzen zuen eskua bainuontziko azalera osotik.\nEntzun zuten egongelatik orduan. Ahotsa ez zen larria, ez zen oihua, etxean zarata apur bat egon izan balitz, ez zuketen bainugelatik adituko. Zerbitzuetakoak maleta hartu eta egongelarantz egin zuen pauso luzez. Hautseztatutako besaulkiaren ondoan zegoen bestea eta neurketa guztiak eginda zituen ordurako.\nBien artean ireki zuten maleta, tutu moduko bat atera eta hautsa xurgatzen hasi ziren. Kontu handiz egin zuten, xehe, zirrikiturik txikiena ere ahaztu gabe. Axleren arrebak zimikoa sentitu zuen buru barruan bere hatz-marka nola desagerrarazi zuten ikusi zuenean, segundo batean.\nLana amaitu zutenean, kutxa hermetiko txiki batean sartu zuten hautsa, ondo zigilatu eta maleta handian gorde zuten. Falta zitzaizkien geletara joan ziren zerbitzuetakoak gero, sukaldera, beste gela batera, komun txikira... Zokoak errebisatu zituzten, baina ganora handirik gabe, ez hasieran bezala. Tramitea zela iruditu zitzaion Axleren arrebari.\nZerbitzuetakoek alde egin zutenean, hogei bat minutu gehiago egin zituen Axleren arrebak etxean, bakarrik, ilunpetan. Sukaldeko aulkietako batean eseri zen, hiru hankako batean, eta neba ekarri zuen gogora. Zortzi urteko Axle ikusi zuen eskolatik irten eta berarengana korrika zetorrela, estropezu egin eta lurrera jausten zela. Gogoratu zuen nola altxatu zen negarrez eta ahotik odoletan, nola zikindu zizkion alkandora eta gona malkoz, mukiz eta odolez, nola gonako orbanak ez ziren inoiz kendu. Oroitzapena mingarria zen Axleren arrebarentzat, eta ederra. Hamabi urteko aldea zeukaten. Axleren ohea berregin zuen eta egongelan perfumea bota. Iluntzeko zortzietan heldu zen etxera.\nDebekua amaitzeko hogeita hamazortzi egun falta zirenean, azkura jasanezin bihurtu zitzaion Axleri. Azaleko arrakalak gero eta nabarmenagoak ziren, sakonak, eta ia gorputz osora hedatuta zeuden. Azal-ezkatak jausten zitzaizkion batzuetan, baina arnasestua iruditzen zitzaion okerrena. Ohea egiteko eta garbiketarako lehen baino askozaz denbora gehiago behar zuen, hirukoitza beharbada. Atseden txikiak hartu behar zituen, bost minutukoak, zazpikoak, baina egunero egiten zituen.\nOhartu zen Axle halako batean, azkura bezala, arnasestua aulkian igota areagotzen zitzaiola, auzoen egongelari begira zegoela, ozta eusten ziola itolarriari. Aulkira igotzeko sufritzen zuen lehenik eta behin; zorutik banatuta egotea kalteko zuela arrazoitzen zuen gero, ezin baitzituen taupadak onera ekarri aulki gainean zegoen denbora osoan. Eztabaidan ikusten zituen orain askotan egongelakoak, eta larria handitzen zion horrek. Arreba gogoratu zuen orduan Axlek, harekin zituen eztabaidak, oso gutxi egia esateko.\nDebekua amaitzeko hogeita bi egun falta zirenean, besaulkian ematen zuen Axlek denbora gehiena, liburu batekin, hirurekin. Inoiz ez zuen libururik besaulki ondoan uzten, beti itzultzen zituen apaletara, horraino heltzen zen bere ordenaren obsesioa. Otordu eta komunerako altxatzen zen besaulkitik, antzeko orduetan egunero. Ohera berandu joaten zen, batzuetan eserita egiten zuen lo. Sukaldea txukun uzteko berrogeita hamar bat minutu behar zituen hasieran, ordu eta erdi baino gehiago gero. Komunean eserita geratzen zen lo zenbaitetan. Ahalik eta gutxien zikintzen ahalegintzen zen, garbitu behar ez izateko.\nDebekua amaitzeko zortzi egun falta zirenerako ulertu zuen ezin zituela arropak jasan, oihalak urratu egiten ziola azala, ukitu minimoak minduta uzten zizkiola junturak. Kostata itxi zituen errezelak eta pertsianak, biluzik ibili behar zuen. Ohartu zen etengabe bereizten zitzaizkiola azal-partikulak gorputzetik, besaulkia zikintzen ari zela. Eskuila batez garbitzen zuen, harik eta indarrak erabat ahitu zitzaizkion arte, mugitzeko arazoak izaten hasi zen arte, debekua amaitzeko lau egun falta zirenean.\nArreba ekarri zuen gogora orduan, nola ikusi zuen behin negarrez, nola hurbildu zen Axle laguntzera, laguntza behar zuen galdetzera, nola jo zion arrebak aurpegiko bat, nola besarkatu zuen gero, nola bultzatu zuen handik gutxira berarengandik apartatzeko, nola ez zuen Axle umeak ezer ulertu. Oroitzapen mingarria iruditzen zitzaion, eta ederra. Arrebaren gona ere gogoratzen zuen, orban marroixka bat zuena. Axleren odola zela esaten zuen arrebak; Axlek ez zuen gogoratzen. Arrebak ez zuen gona bota. Familiak ez zuen ezer botatzeko ohiturarik, Axle goi-mailako funtzionario egin zen arte, arreba ingeniarien bulegoan hasi arte.\nGurasoak gogoratu zituen Axlek orduan, debekua kentzeko bi egun falta zirenean. Gorputz osoa minduta zeukan, mugitu ere ezin zen egin. Gaixorik gogoratu zituen gurasoak, izerditan ama, kirats haiek... Aita gogoratu zuen zehatzago: nola jariatzen zuen ahotik listu gorri-horixka hura, berari begira. Ordurako, ordea, Axlek ez zekien benetako oroitzapenak ziren ala ez, izan ere gamelu bat ikusi zuen aitaren ohe ondoan hil-hurren zen bitartean, kasino bateko erruleta bat ere bai eta dantzari batzuk, zikin eta ortozik... Hori guztia aitaren ohe inguruan...\nApur bat geroago, bere burua gogoratu zuen Axlek, aspaldi, dortoka batez erditu zenean... Gogoratu zuen nola eman zion oskolak mina sabelean, baina batez ere azalean, nola dortokaren burua agure batena zen jaio orduko, edo basurde batena.


Herri Ametsa Ikastola- Lan poltsa\nIngelesez B2 edo gehiago *\nFrantsesa edo alemana B2 edo gehiago *\nMantenua (IKT, orokorra)\nEz dozente titulazioa\nHESK- HH- LMH IRAKASLEA\nHESK- HH- LMH sailak\nHeziketa Premia Bereziak\nGiza eta gizarte zientziak, artea eta plastika\nNatur zientziak / Fisika- Kimika\nORIENTAZIO EDO HEZKUNTZA TEKNIKARIA\nBidali posta bat curriculumarekin, xamilibia@herriametsa.com helbidera. Gaian jar itzazu izen abizenak.\nArduraduna: HERRI AMETSA IKASTOLA\nHERRI AMETSA IKASTOLA-ren izenean informatzen zaitugu, eman dizkiguzun datuak balizko pertsonal hautaketa-prozesu batean sartzeko eta zure kurrikulum-gaitasunen ebaluazio bat egiteko erabiliko direla. Bildu eta tratatzen ditugun datuak honako hauek dira: batetik, gure sistemetan identifikatzeko behar ditugunak; eta, bestetik, zure kurrikulum, lan mundu eta konpetentzia-perfilen informazioaren ingurukoak.\nEdozein pertsonak eskubidea du HERRI AMETSA IKASTOLA-tik berari eragiten dioten datu pertsonalak erabiltzen ari ote garen ala ez ziur jakiteko. Interesatuek eskubidea dute euren datu pertsonaletan sartzeko eta, zehatzak ez diren datuak zuzentzeko eskatzeko.\nBaldintza zehatzetan eta egoera bereziren batekin erlazionaturiko arrazoiak medio, interesdunak beren datuak erabiltzearen aurka agertu ahal izango dira. Euren eskubideak herriam@ikastola.eus helbidearen bidez eta NAN-aren kopia bat erantsiz gauzatu ahal izango dituzte. Zure eskubideen inguruan jasotako arretarekin ados ez bazaude, Datuak Babesteko Espainiako Agentziarekin harremanetan jar zaitezke.\nLege oharra irakurri dut eta ados nago *\nThis form was created inside of Herri Ametsa Ikastola Guraso Koop.. Report Abuse


Ziztu bizian amaitu dira errege opil solidarioaren 1.500 zatiak : Irutxuloko Hitza\nCaritasekoak buru-belarri aritu dira goizean errege opila banatzen. (Argazkia: Xalba Ramirez)\nBeste behin ere, arrakasta handia izan du Gipuzkoako Caritasen errege opil solidarioaren banaketak, bi ordu eskasetan amaitu baitira banatzeko zituzten 1.500 zatiak. Caritasekoek azaldu dutenez, aurreikuspenak gainditu dituzte aurten, 12:30erako errege opil eta txokolate guztia amaituta baitzegoen, banaketa 10:00ak aldera hasita.\nBi euroren truk saldu dute anoa bakoitza, eta bildutako dirua gizarte bazterketa egoeran dauden pertsonentzako proiektuetara bideratuko dute. 2020an hasi ziren errege opil solidarioa banatzen, eta aurtengoa hirugarren banaketa izan da.


Ordubeteko lanuztea deitu du Kelvion-eko enpresa-batzordeak Igorreko sektore guztietan, abenduaren 11rako | LAB SINDIKATUA\nFederazioak Industria Ordubeteko lanuztea deitu du Kelvion-eko enpresa-batzordeak Igorreko sektore guztietan, abenduaren 11rako\nKelvioneko zuzendaritzak Igorreko lantegia itxi nahi du eta langileok borrokan gaude, greba mugagabean. Gure irtenbide pertsonala lehenetsi beharrean, lanpostuen eta etorkizunaren defentsan ari gara borrokan. Helburua, Kelvion ez dezatela itxi, 147 familien oraina eta etorkizuna bermatzen duten lanpostuak mantentzea eta hurrengo belaunaldien geroa bermatzea. Bizitza duina izateko ezinbestekoa da lanpostu duina izatea, eta horixe da, hain zuzen ere, eskatzen ari garena: lanpostuei eutsi, Arratia bizirik nahi dugu.\nArratia bizirik diogunean ez gara leku zehatz batez ari, ez horixe! Arratiarrei buruz ari gara. Nekazaritza, beste garai batean lehen sektorea nagusia zen eskualdean, eta orain lurra lantzen duten pertsonek beste enplegu bat behar dute bizi ahal izateko. Nekazaritza jarduera ekonomikoaren 5%era ere ez da iristen… Gurean dauden larre zabalak nork landuko zain daude, baina hortarako plan estrategikoak beharko lirateke.\nOstalariak eta dendariak. Lonja hutsak nonahi aurki daitezke gure eskualdean alokairuak ezin ordaindu, komertzio txikiak edota tabernak ixten ari dira-eta auzo guztietan.\nZerbitzu publikoak. Osasungintza, ez dago espezialitate guztiak barnebiltzen dituen anbulategirik, eta arratiarrok leku batetik bestera ibili behar dugu kontsultaren arabera. Pediatra falta, bajak ez dira kubritzen, lehen arretarik ez dago (Covid-19 aitzakia galanta izan da arreta presentziala kentzeko). Euskal Herriko eta eskualdeko langileak mobilizatzen ari dira osasungintzaren alde, eta bide beretik jarrai dezaten animatu nahi ditugu.\nArratian une latzak jasaten ari gara industrian, baina ez da oraingo kontua: Tarabusi, Incoesa, Alfus, Negarra, iaz Araluce… itxi zituzten eta orain, Kelvion ere itxi nahi dute. Ehundaka lanpostu finko galdu dira gure bailaran eta odol jarioak ez dauka etenik.\nPrekarietatea. Enpresen itxierak lanpostu finkoen galera ekarri du eta dagoeneko, egiten diren kontratuen %8a baino ez da kontratu finkoak, eta aldi baterako kontratuak %92 dira. Kontratatuen artean, %25a soilik dira emakumeak, berriro ere, prekarietateak emakumearen aurpegia erakusten du. Langabetuen tasa igo da heren bat eskualdean, eta Kelvionen amaierak delako egoera larriagotuko lukeela agerikoa da.\nBada momentua kalea hartzeko, indarrak batzeko… Une honetan, enpleguaren defentsa bultzatzea dagokigu, baina alor guztietako eskakizunekin bat egiten dugu eta guztiok batera alternatiba jasangarriak aurkituko ditugu lan, bizi eta pentsio duina danok izan ditzagun. Horrela, abenduaren 11an, goizeko 11:00etatik 12:00etara lanuztea deitu dugu Igorreko sektore guztietan.


2020ko urtarrilaren 18a, larunbata | Ordua Euskal Herrian 01:45:23\nArgazkia: Eva Binard.\nElsa Dorlin (Paris, 1974)\nFilosofoa da, Paris-8 unibertsitatean irakaslea da. Feminista ere bai, intersekzionalitatetik eta erradikaltasunetik. Menderakuntza sistemak ikertzen dabil eta besteak beste, 2006an ateratako La Matrice de la race. Généalogie sexuelle et coloniale de la Nation française (Arrazaren Matrizea. Frantses Nazioaren genealogia sexuala eta koloniala) liburuaren idazlea da.\nBost gizonek burutu talde-bortxaketa jasanezina. Guztia filmaturik, irudiak badira. Bortxatuaren hitzari bizkar eginez, bortxaketa ez dute ikusi epaileek eta sexu erasotzat jo dute, bostak kalean libre utziz. Zer pasa da?\nRodney King kasua oroitarazten dit, 1991n modu oso bortitzean poliziak lintxaturiko gizon afro-amerikarraren kasua, filmatua izan zena ere. Auzipeturiko poliziak hobengabetuak izan ziren. Manadako bortxatzaileen auzian gauza bera da. Irudi horiek koadro batean hautemanak dira eta koadro hau ideologia, irudikapen bati loturik da, zeinetan balore nagusiei segi, emakume baten gorputza sexualki gizonen eskura den, bortizki erabili eta bortxatu daitekeen objektu gisa ikusia den. Manadakoen epaiketan erabaki behar ukan dute emakumearen jestuak benetan bortxaketaz defendatzeko ote ziren, benetan ezetza adierazteko ote ziren ala ez ote ziren onespen gisa interpretatzen ahal. Muturreko basakeria sozial eta patriarkal baten keinu dugu hori, benetan.\nEzin argiago izan eta alta... Azkenean, guztia da interpretazio.\nEz dugu irudi gordinik, beti dugu medium bat eta medium hau ideologia da. Sexismoaren erreprodukzioan parte hartzen duen Estatu baten koadro judizialean kokatzen da Manadakoen epaiketa. Hori horrela, menderatzailearen interpretazioa da beti gailenduko.\n“Gorputzaren bidez egin behar dugu politika, gorputzari lotu behar gara eta afektuak politizatu behar ditugu, gorputza autodefentsarako arma bilaka dadin”\nOnarpenari begira jarri dira epaileak.\nBotere harreman honen intentsitatearen isla da, emakumearen gorputza ez dago erresistentzian hautemana, defentsa ez dute irudikatzen. Bizirautea, gure buruaren salbatzea izaten da bortxaketaren unean daukagun autodefentsa maximoa, ezin dugu bizirik mantentzea baino gehiago egin! Baina, erresistentziaren ikuspegi oso heroikoa dugunez, heroi baten gisa jokatu beharko zuen, gudukatzeko super botereak ukan beharko zituen, eta justuki, hori egin ez duelako du egoera onartu. Alta ez da hori: ez du hori egin, baina horrek ez du erran nahi onartu duenik, autodefentsa forma batean zegoen eta une horretan bizirauteko urgentzian zen.\nGorputz beltza bortitz eta mehatxagarritzat duen koadroan dugu Rodney Kingen kasua. Manadakoen kasua, emakumearen gorputza eskuragarri eta bortxagarri duen koadroan.\nEskuragarritasun sexualaren kontua oinarrizkoa dugu emakume izatearen definizio normatiboan eta emakumearen pertzepzioan. Gorputza femenino kontsideratua izaten da, sozialki eskuragarri definitua den unetik. Ez du erran nahi emakumeek onartzen dutenik, erran nahi du ez dutela hauturik, haien izate sozialak die hori inposatzen. Horregatik gabiltza erresistentzia feministaren baitan kontra-norma eta aurkako jarreren agerrarazten; justuki, ideia hori uzkailtzeko, eskuragarritasun sexualaren oinarria erabat inposatua, behartua eta botere harreman baten fruitua dela ohartarazteko.\nBizirautea, ihes egitea, borrokatzea, hitza askatzea, guztiak dira autodefentsa formak eta ez duzu hierarkiarik egiten.\nHierarkizatzen hasten bagara, gizonkeria joera batean gara, zeinetan autodefentsak matxinada heroiko izan behar lukeen. Autodefentsa filosofiatzat daukaten mugimenduei begiratzen badiegu, ohartzen gara ‘norbere bizia salbatzea’ dela autodefentsari lotu daitekeen definizio bakarra. Norbere bizia salbatzeko taktika anitz badira. Ihes egitea bere burua salbatzea da, nahiz eta hor berriz, gizonkeriak markaturik, beldurti gisa kontsideratua izan. Alta, badakigu historian zehar ihes egitea hil ala biziko autodefentsa praktika izan dela. Ihesean mugarik ez den gisara, bortizkeriaren erabilpenean ere ez da mugarik, batzuetan muturreko bortizkeria salbatzeko bide bakarra delako. Ez dut inolako aburu moralik muturreko bortizkeriaren erabilpenari begira, autodefentsarako, hots, norbere bizia salbatzeko denean.\nSe défendre, une philosophie de la violence zure azken liburuan bortizkeria duzu aztergai. Gorputz batzuk daude defendagarri, beste batzuk ez-defendagarri.\nHistoria ofiziala zilegizko defentsaren historia dugu. Norberak bere burua zaintzeko eskubide naturalari lotzen da eta Estatu modernoen baitan, eskubide garrantzitsu hau Estatuaren esku utzia izan da. Estatuek bortizkeriaren zilegizko erabilpena dute, herritarren segurtasuna ziurtatzeko. Kasu urgenteetan, mehatxua berehalakoa baldin bada, orduan herritarrei uzten zaie zilegizko defentsaren eskubidea. Baina, Estatuaren zuzenbidearen historia egiterakoan ohartzen gara osoki herritar sentitzen direnek diotela eskubide hau utzi eta alderantziz, bigarren mailako kontsideratuak ziurtasun gabezian direla, ez dutelako Estatuaren babesik. Are gehiago, Estatuak armagabetu ditu; herritartasunetik at mantentzeak defentsarik gabe mantentzea erran nahi du. Esklaboak armagabetzen dira, emakumeak armagabetzen dira, gutxiengo kulturalak armagabetzen dira, langileriaren armatze praktikak etengabe kontrolatzen dira.\nManadaren kasuan, begi-bistakoa da zein alde izan den defendatua.\nArgiki, bortxatzaileak defendatzen dituen Estatu bat dugu. Emakumeak desarmatzen dituen Estatu bat dugu, sozializazioaren bidez emakumeei borrokatzen desikasteaz gain, Justiziari begira armagabetzeaz gain, emakume honek ez du inolaz ere defendatzeko molderik. Are gehiago, defendatzeko gelditzen zaion bide bakarra da hori guztia normaltzat hartzea.\nEmakumeoi hezur-muinetaraino sartu digute ezin garela bortitzak izan eta izanez gero ere ez dugula indarrik.\nHala da. Arazoa ez da ez dugula borrokatzen ikasi, arazoa da borrokatzea deseraiki digutela. Gure gorputza deseraiki digute, indartsu garenaren segurtamena eta konfiantza deseraiki digute, eta indar hori ezintasun bihurtu digute. Erran digute ez garela gai eta dena dela, bortizkeria erabiltzeko urratsa emanez gero, ero, histeriko ala munstro gisa zigortuko gaituztela.\nIndar hori beldurrez ere transformatu digute. Nola egin beldurra erantzun ala errabia bihurtzeko?\nBeldurra hor da, eta kontua ez da beldurrik ez ukatea edo beldurra tranformatzea. Hain dira izugarriak botere harremanak, non eta arrazoiz dugun beldurra. Benetako galdera ondokoa da: Nola ematen diogu zentzua beldur horri? Beldur hori kodetua izango da iltzatuko gaituen sentimendu gisa, ezinaren eta ahultasunaren seinale gisa, ala alderantziz, gure gorputzaren kontzientzia berpiztu eta zerbait egitearen eta ihesi joatearen beharra sentiaraziko digu? Hori oso inportantea da. Bai, beldurra hor da eta guztia egina da sentimendu horretan fokuratzeko, baina beldurraz gain, beste sentimendu anitz badira. Kontua da, gainbaloratzen dugula beldurra, horretara bideratzen gaituelako botereak: “ez mugi, bestela hilko zaitut, kolpatuko zaitut” errateko beste molde bat da. Errealitatean, beldurraz gain beste emozio anitz daude: diozun errabia, sumindura, injustizia sentimendua, kexua, asaldura...\nEz idurian, sentimendu horiek ere hor dira.\nGainera, behatzen ditugu zeren harreman sexista, arrazista ala klasista (hiruak elkarlotuak izanki) baten baitako erasoaren ondotik, usu “hori egin beharko nuen...”, “zergatik ez diot hori erantzun...”, pentsatzen dugu. Erasoa izaterakoan, beldurraz gain errabia ere bazegoenaren isla dugu erru sentimendu hori. Agian, begi bat zulatu ala zango bat hausten ahalko genionaren seinale. Beldur hori landu behar dugu, koadro afektibo guztiari so egin behar diogu. Gorputzaren bidez egin behar dugu politika, gorputzari lotu behar gara eta afektuak politizatu behar ditugu, gorputza autodefentsarako arma bilaka dadin.\nMuskuluak dioenari arreta eman eta erantzun.\nHorixe, barneko afektu guztiak entzungo bagenitu, ezin geldituak ginateke! Funtsean, etenik gabeko erasoak ikusirik, ez dut ulertzen nolaz ez dugun dena erretzen eta hausten. Benetan diot.\nNobela bat ere sartu duzu autodefentsaren genealogian. Dirty Weekend eta zehazkiago, Bella izeneko protagonista.\nKultura feminista erradikalaren baitako nobela da, muturreko bortizkeriaz ari da. Liburu hori landuz, fenomenologia bat landu nahi izan dut, bortizkeriara pasatzeko esperientzia hori aztertu nahi izan dut. Helen Zahaviren kontakizuna interesgarria da, baina nik jakin nahi izan dut nola politikoki eraiki daitekeen gorputza, autodefentsa feministara pasatu ahal izateko. Bortizkeriak trabeskatzen gaitu eta egin daitekeen galdera ez da “bortizkeria al da?” ala “bortizkeria erabili behar ote da?” baizik eta, “zer egiten dugu bortizkeria honekin?”.\n“Zaintza negatiboa” nozioarekin azaltzen duzu gure gorputza entzun beharrean, menderatzailea entzuten gabiltzala.\nHeriotzarainoko arriskuan jarriak diren gorputzak, ehizaturiko gorputzak dira, etengabean botere harrapakariari aurre egin behar diotenak. Harrapakin posturan garenean, bizi honen ezaugarrietariko bat da besteekiko neurrigabeko arreta garatzearena, jakiteko zer eginen digun, zer gertatuko zaigun, zer-nolako bortizkeria jasango dugun. Feminismoan, bestearekiko arreta emakumeen egoera sozio-historikoari loturiko elementu bezala kontsideratua da tradizionalki, zeinetan emakumeak zaintzara zuzenduak diren. Hori horrela da eta egia da, baina zaintzan ez dugu hori bakarrik. Senarra ala bikotekidearen zaintza ez da soilik maitasun-enpatia forma bat. Bikote bortizkeria denean, zaintza hori hor dago bikotekidearen jarrera bortitza hor delako. Joko duelako, beharbada heriotzaraino, afaria hotza delako, nekatua delako edota espero duena ez duelako jaso. Ukaldiak eta bortizkeria saihestu nahian, hain naiz menderatzailearekiko arretatsu, non eta nire beharretatik, nire sentimenduetatik, nire mundutik erabat deskonektatzen naizen. Horrek bestearen bortizkeriaren justifikazio zerrenda luzea dakar. Lanjerraren ezagutza eta kontzientzia norberaren axolari artikulatzea funtsezkoa da. Hori ez bada egiten, justifikazioan eta ukapenean gara, zaintza negatiboan.\nEz ote da autodefentsa forma bat?\nNoski. Baina autodefentsa ez da bakarrik defentsak ezartzea, norberak bere bizia salbatzea ere bada. Ukapenak edota amore emateak, defentsa psikikoak dira, egoera gehiegizkoa delako eta egunez egun biziraun behar delako. Hori defentsa da. Autodefentsan “auto” gehitzen zaio, hots, bere burua zentroan ematea. Ez indibidualismo modu batean, baizik eta norberaren politizazio forma batean. “Ez da gaiztoa izan, ez du ezer txarrik egin” erratetik “hau ez da ligatzea, hau nahi gabe barruratzen zait, min egiten dit, ezin dut gehiago, ezinezkoa zait” erratera pasatzerakoan, hor sartzen gara autodefentsan.\nsalbatzea izaten da\nbortxaketaren unean daukagun autodefentsa maximoa”\nBidea egin behar da eta luzea izan daiteke. Badirudi kontzientzia feministarik gabe ez dela kausitzen bide hori.\nGorputzetik pasatzen da, gorputzak erraten dizu ez dela normala. Ikaran zara, eskuak izerditsu dituzu. Zure gorputzari berriz konektatzen bazara, gorputz bazara, gorputzak erraten dizu ez dela normala. Kalean zarela, “puta” ala “polita” erraten badizute, uzkurtze muskularrak ukanen dituzu, deseroso sentituko zara, sentipen meta batek adieraziko dizu ez dela normala. Erraten dudana da hori guztia politizatzeko beharra dugula. Ez dugu baitezpada kontzientzia feminista behar, ez dugu ordu luzez kontu batzuei buruz hausnartu behar. Hori oso ongi da, baina, azkenean, ez da nahikoa. Nire ustez, muskulua politizatzeko beharra dago, muskuluak uzkurtzen diren uneak adierazten digu egoera ez zaigula justua; une hori politikoa da eta horri lotu behar gara.\nErantzun kolektiboa eman zaio Manadakoari, autodefentsa feministara deituz. Aipatzen duzun “elkartasun politika” adibide nabarmena.\nElkartasuna gorputzen elkartasunetik pasatzen da; nire feminismoa hau da, autodefentsa feministarena. Oinarriak anarko-feminismoan, anarkismoan, erradikaltasunean kausitzen dira. Beti praktikatu izan dugu autodefentsa, bortizkeria politizatuz eta noski, kontzientziazio feministatik pasaz. Kontzientziazio feminista ez da soilik hitzetatik iragaten, elkarrekin trebatuz, gorputzetik, errabia politizatuz, errabia hitzez edo gorputzez adieraziz, horrela ere bideratzen da kontzientzia feminista. Botere harremanei doakionez krisi egoera batean gara eta benetan uste dut beste estrategia politikoen (Estatuaren esku utzi, hitz egin, salatu, aldarrikatu...) mugak begi-bistan ditugula. Patriarkatua bukatzeko, elkarrekin gorpuztu eta autodefentsa feminista lau haizetara hedatu behar dugu.


Ostegun honetako grebak izan duen erantzun zabala nabarmendu du CNT sindikatuak. “kontuak kontu, langileriak argi eta garbi erakutsi du ez dagoela inondik inora prest dagozkion eskubideak lapurtuak izaten uztera” azpimarratu du CNTk.\nBilboko kaleetan jende andana bildu duen manifestazio baten ondoren, erakunde anarkosindikalistak azaldu du lan erreforma baliogabetzeko mobilizazioak “ezin direla soilik egun honetara mugatu”. “Kalean egoteko garaia dela eta langileen eskubideekin ezin daitekela arinkerietan ibili” gaineratu du sindikatuak.\nHorren harira, “Kapitalaren eraso errepikakorrei aurre egiteko egitasmo sendoa duten guztiekin elkarlanerako prestutasun” jarrera plazaratu du CNTk. “Gaur Euskal Herrian mobilizatu diren milaka pertsonek mezu ozen bat jaurti dute: alferrikakoak dira aitzakiak; eraso oro ahalik eta irmotasun handienaz erantzun behar dugu”.\nBestalde, egunean zehar izan diren tokian tokiko oldarraldi polizialekiko bere erabateko gaitzespena adierazi du sindikatu honek. “Beste behin ere, Estatua eta bere beso armatua gogoz saiatu dira herritarren protestak isilarazten. Eta beste behin ere, ez dute lortu” gaineratu du.


XIV. AZTIRIA MENDI LASTERKETA - 2018 - Lasterketak.eus\nLuzera: 10,5 Km\nIzen ematea: 5 €\nIRTEERA / HELMUGA:\n1. (Gizonezko/Emakumezko) – 60 € + Trofeoa\n2. (Gizonezko/Emakumezko) – 40 € + Trofeoa\n3. (Gizonezko/Emakumezko) – 30 € + Trofeoa\n1. (Lokala: Gabiria-Legazpi): Trofeoa\n6 lote zozketatuko dira parte hartzaileen artean.\nParte hartzaileak hamarretako batera gonbidatuak izango da.\n16 urtetik gorakoek hartu ahal izango dute parte.\nAntolatzaileak ez dira lasterketan zehar gerta litezkeen ezbehar eta istripuen erantzule egiten.\nAZTIRIA (GABIRIA - LEGAZPI), GIPUZKOA


Dromosa (izen greziarra), etorbide bat da, orokorrean esfingez inguratua, kanporantz, tenplu baten ardatza luzatuz, beste eraikin batekin edo Niloko ontziralekuren batekin lotzeko. Honako hauek dira ezagunenak:\nDromosa (izen greziarra), etorbide bat da, orokorrean esfingez inguratua, kanporantz, tenplu baten ardatza luzatuz, beste eraikin batekin edo Niloko ontziralekuren batekin lotzeko. Honako hauek dira ezagunenak: * Karnakeko tenpluak lotzen dituena, Niloren ertzean, lehoi gorputzeko 40 esfingez inguratua, batzuk arkume burudunak, adar kiribilduekin, esfinge kriozefalo deituak, eta beste batzuk giza burudunak. XIX. dinastiaren garaikoa da eta Opet jaian zehar Luxorren egiten ziren prozesio handietan zehar ontzi sakratuek nabigatzen zuten kanal baten aurretik dago. * Luxorreko tenplua, Karnakeko Amonen Tenplu Handiaren lehen pilonoarekin lotzen duen 2,5 kilometroko dromos zuzena, 700 esfinge baino gehiagok inguratua. Bi muturrak baino ez dira kontserbatzen, gaur egungo hiriaren erdian dagoen zati batetaz gain, beste zati batzuk, etxeen azpian lurperatuta egon daitezkeelarik. * Filen dagoen Isis jainkosaren tenpluaren aurretik dagoen dromosa, Augusto erromatar enperadoreak eginiko bi kolomadiz inguratua. (eu)\nDromosa (izen greziarra), etorbide bat da, orokorrean esfingez inguratua, kanporantz, tenplu baten ardatza luzatuz, beste eraikin batekin edo Niloko ontziralekuren batekin lotzeko. Honako hauek dira ezagunenak: (eu)


Adimenaren Etxea, ekintzaileen bilgune »\nGazte eta ekintzaileentzako bi jardunaldi egin zituzten atzo eta asteartean. Belen Gago Biodonostiako ikertzaileak nerbio sistemaren funtzionamendua azaldu zien DBH 3. mailako ikasleei Adimenaren Etxean, asteartean. Atzo, ekintzaileei zuzenduriko g…\nFanderiako erreka urik gabe dagoela salatu du Eguzkik »\nekainak 14 |\nIazko azaroko uholdeak izan zirenetik sei hilabete pasatu direnean, ingurumenean sortutako kalteak «bere horretan» jarraitzen dutela salatu du Eguzkik. Uholdeek Fanderia inguruan dagoen presa hondatu zutela, haien arrastoak oraindik ibaian bertan i…\nHizkuntza ohiturak landu dituzte TELP ikastaroan »\nDozena bat lagunek hartu dute parte hizkuntza ohituren tailerrean, herriko elkarteak ordezkatuz Hizkuntza ohituren gaineko TELP (Taller d’espai lingüistic personal) ikastaroa egin dute herrian, Ttur-ttur Euskaltzaleon Bilguneak eta udalak antolatuta, eta Euskara Elkartera egitasmoaren barnean. Dozena bat lagunek parte hartu dute hamar orduko ikastaroan, eta EMUN kooperatibaren eskutik jaso dute. Honako elkarteak ordezkatu dituzte: Girizia Mendizale Elkartea, Girizia Pilota Saila, Killirikupe Emakumeen Elkartea, Oiartzun Irratia, Goiko Eskola Kulturgune Okupatua, Arraztalo Elkartea eta Kataxulo Gaztetxia. Eta Ttur-tturreko hainbat kidek ere parte hartu dute. Hauxe da ikastaroaren helburua, EMUNeko kideek azalduta: «Euskaraz egiteari lotutako deserosotasuna murriztea, hizkuntza jokabide asertiboari esker gusturako egotea, eta horretarako baliabide gehiago sortzea. Beraz, tailerreko hartzaile potentzialak euskaraz egiteko gogoa dute hiztunak dira». Maria Jesus Aranburu, Killirikupe: «Hainbat egoeretan nola jokatu ikasi dut» Maria Jesus Aranburu (Oiartzun, 1944) Killirikupe Emakume Taldeko kidea da. Taldetik ikastarora joan den bakarra da, baina zehaztu du modu pertsonalean erabaki zuela joatea, eta hala egin duela, «ez inoren izenean». Gustura ibili da ikastaroan, eta berriro egiten badute, jende gehiago animatzea espero du. Zer moduz joan da ikastaroa? Oso gustura ibili gara, eta asko ikasi dut. Zer ikasi duzu? Hainbat egoeratan nola jokatu. Izan ere, adibidez, euskaldun talde bat elkartzen garenean eta norbait etortzen […]\nIon Maiaren ‘Gazta zati bat’ dokumentala emongo dute barikuan Markina-Xemeingo Uhagon kulturgunean »\nNazioen Munduako kide Dani Oiarbidek aurkeztuta, Ion Maia zuzendariaren Gazta zati bat dokumentala emongo dute barikuan, 19:30ean, kultur aretoan. Munduan bere gaztagatik ezaguna den Euskal Herriko herri txiki batean abiatzen da istorio hau. Herritar x…\nBi brontzezko domina lortu ditu EATek Gipuzkoako Txapelketan »\nJoan den asteburuan Gipuzkoako Helduen Mailako Txapelketa jokatu zuten Ordizian (larunbatean) eta Anoetan (igandean), eta EAT Errenteriako Atletismo Taldeko atletek emaitza onak lortu zituzten: bi brontzezko domina ekarri dituzte Errenteria-Oreretara.\nPirritx, Porrotx eta antiguatarrak jaietan dira »\nAntiguako San Joan jaietako egitarauak ekimen bakarra zuen gaurko, baina ezbairik gabe arrakastatsua izan da.Pirritx, Porrotx, Marimotots eta gainontzeko lagunek lepo bete dituzte harmailak auzoko frontoian egin duten emanaldian. Bost minutuko atzerapenak haur gehienak urduritu ditu; hala ere, horrek berak aukera eman die hainbat helduri elastikoak eta CDak erosteko aukera. Pailazoak atzeko partetik azaldu direnean irribarreak haurren aurpegietara itzuli dira. Txaloek eta algarek ongietorria eman diete umeen pailazo kuttunei, eta Zazpikoloroa ikuskizunak pozez bete du Antiguako pilotalekua.\nErruduntasun kalifikazioa eskatu du ELAk Vizcainon »\nELA sindikatuak, erruduntasun kalifikazioa eskatu du Ramon Vizcaino enpresaren Konkurtso Lege prozeduran. Sindikatuaren arabera, 2007tik 2010era enpresa kudeatu zutenek, «itxierara eraman zuten eta 400 lagun lanik gabe gelditu ziren». Horregatik, err…\nBihar Amaia Agirregabiria alkateari elkarrizketa »\nOarso Bidasoko Hitza legegintzaldiaren urteurrena errepasatzen ari da, alkateen ahotik. Bihar, Pasaiako alkate Amaia Agirregabiriaren txanda izango da.\nUrumea ibaiaren ertzeko baserriak ezagutzeko bisita gidatua egingo dute larunbatean »\nCristina Urquijo Urumearen Aldeko Bizilagunak elkarteko kideak gidatuko du bisita\nEgiako zubitik Martuteneko zubira hamabi bat baserri daude. Denboraren joana, borrokak eta uholdeak etsai gogorrak izan dira eraikin hauentzat. XXI. mendera zutik irit…\nIzena eman daiteke Andra Mariren haur eta gazte koruetan »\nOrereta Txiki, Orereta eta Oinarri abesbatzetan zein musika tailerrean aurrematrikula egiteko epea zabalik dagoela jakinarazi du Andra Mari Abesbatzak. Interesdunek, hilaren 22ra arte izango dute izena emateko aukera eta horretarako, Andra Mari abesbat…


OtamotzGure Esku Dago Archives - Otamotz\nEtiketa "Gure Esku Dago"\nGure Esku Dagok deituta kontzentrazioa egin da gaur arratsaldean Areizaga-Kalebarren plazan, Kataluniako prozesuko eta Altsasuko gazteen epaiak salatzeko. Amaieran idatzi bat irakurri dute. Espainiako Auzitegi Gorenak gaur jakinarazi duen epaia “demokraziaren aurkako eraso larria” dela salatu dute eta etorkizuna erreferendum bidez erabakitzea eskubide demokratiko bat dela aldarrikatu dute. Erabakitzeko eskubideari\nGure Esku Dagoren kontzentrazioko bideoa\nGure Esku Dagok kontzentrazioa egin zuen atzo Madrilen epaitzen ari diren buruzagi independentista kataluniarren askatasuna eskatzeko. Horra hor Gotzon Aranburuk prestatutako bideoa.\nBuruzagi independentista kataluniarrei elkartasuna azaltzeko kontzentrazioa\nGure Esku Dagok kontzentrazioa egin du Madrilen epaitzen ari diren buruzagi independentista kataluniarren askatasuna eskatzeko. Ekitaldia Areizaga-Kalebarren plazan izan da, Elkartasuna aterpe. Konponbidea, democracia, llibertat lemapean.\nGure Esku Dagok antolatutako giza-katea osatu dute Zuia udalerrian (Araba) goierritarrek. Donostia, Bilbo eta Gasteiz lotzeko katean 10 kilometro bete dituzte. Eman eskua etorkizunari lelopean, Jone Amonarriz eta Angel Oiarbide Gure Esku Dagoko kideek erabakitzeko eskubidearen alde soilik mobilizatu ez direla adierazi dute, ”demokraziaren, oinarrizko eskubideen, eta eskubide zibil eta\nEkainaren 10eko Giza Katerako motorrak berotzen\nUrretxu-Zumarragako Gure Esku Dago taldea jaia ospatzen ari da gaur Gernikako Arbola plazan, Urretxun. Bi herrietako bizilagunen artean, datorren igandean Giza Katera joateko bost autobus beteko dituztenaren aurreikuspena daukate. Dena dela, “erabakitzeko eskubidearen alde dagoen jende guztia behar dugu, ez dadila inor geratu etxean”, esan dute taldeko kideek. Gaur haurrentzako\nUrretxu eta Zumarragako Gure Esku Dago taldeak bilera deitu du datorren asteazkenerako, hilak 18. Urretxuko udaletxeko sarreran elkartuko dira, 19:00etan, ekainaren 10eko giza katearen berri emateko. Egun horretan, Gure Esku Dago dinamikak Bilbo, Donostia eta Gasteiz lotuko ditu, giza kate batekin. Goierritarrak Arabara joango dira. Murgiara, hain zuzen ere. Urretxu


Gernika-Lumoko Udala - Gernika-Lumok 2016 urtea bete du 140.000 turista izanik\nGernika-Lumok 2016 urtea bete du 140.000 turista izanik\nForu hirian turismoak bere sasoirik onenak bizi izan ditu. Horren froga dugu 2016an 140.000 bisitari etorri izana, Euskadin izan diren turista guztien (3.439.462) %4a. Bisitari horiek interes berezia adierazi dute udalerriko hiru ekipamendu hauetatik: Junta Etxea, Bakearen Museoa eta Euskal Herria Museoa. Euretatik, Junta Etxea izan da interesik gehien sortu duena, 140.410 bisitari.\nTurista horietatik %50,16ak egun erdia igaro zuen hirian; %33,20ak bi ordu egin zituen, gehienak estatutik etorriak; %14,90ak gurago izan zuten egun osoan egon, gehienak erbestekoak.\nUdalerrian egon diren artean, %75,50ak (80.182 pertsona) Junta Etxea eta bi museoetako bat bisitatu izan dute eta %34,10ak gurago izan du erakustoki biak bisitatu. Baina ez dute turismo kultural hutsa egiten, baizik eta gastronomikoa ere bai; goizez etorritako bisitarien %70,03ak (75.368) ostalaritza ezagutu izan du eta egun osoa igaro dutenen %16,90ak (16.035) gure herriko sukaldaritza dastatu du. Frogatuta dago euskal gastronomia erakargarria dela turismoarentzat.\nAstelehena aukeratzen da Gernika bisitatzeko\nDatu horiek asteko egunekin erkatzen baditugu, astelehena, merkatuagatik, eta eguaztena dira bisitaririk gehien izaten dutenak. Iragan urteko 52 astelehenetan 13.690 bisitari pasatu ziren Turismo bulegotik eta eguaztenetan 12.361 pertsona. Gainera, urtarrilaren 1etik aurrera Turismo Bulegoa ordu gehiagotan zabalik izatea -14:00etatik 16:00etara- apreziatu egin dute bisitariek, 10.292 bisitari izanik, eta 14:00etatik 15:00etara izan zen jenderik gehien izan zuena, 5.400 kontsulta hain zuzen. Horrez gain, uztailean eta abuztuan bataz beste 449 pertsona izan ziren egunero Turismo Bulegoan, egunik jendetsuenetan 800 bisitari ere izanik. Bisitarien gehiengoak honako informazioa eskatu zuen; museoei buruzko informazioa (10.025), gastronomiaz (8.370) eta Santiago Bideari buruzkoa.\nBeste adierazle batzuk ere erakusten digute gure udalerriaren arrakasta; 417 turista talde izan dira bulegoan, 14.562 bisitari. Hauek euren aisialdiaz foru hiriaren erdialdean gozatu dute.\nBestalde, bisitarien %57,7ak internet erabiltzen du jakiteko udalerrian zer egin dezakeen eta %26,28ak turismo gidetara jotzen du; %13,27ak familiakoen edo lagunen aholkuei jarraitzen dio. Datu hauek sendotu egiten dute Gernika marka, nazioartean jomuga ezaguna, eta Bizkaia eta Euskal Herrian lekurik bisitatuenetakoa, hiru kapitalen atzetik.


Ekainak 18 Zodiac - Horoskopoa osoko nortasuna - Zodiako Zeinuak\nNagusia Zodiako Zeinuak Ekainak 18 Zodiac Gemini da - Horoskopoa osoko nortasuna\nEkainak 18 Zodiac Gemini da - Horoskopoa osoko nortasuna\nEkainaren 18rako zodiako zeinua Gemini da.\nSinbolo astrologikoa: Bikiak. The Bikien seinalea eragina du maiatzaren 21etik ekainaren 20ra bitartean jaiotako pertsonetan, astrologia tropikalean Eguzkia Gemini-n dagoela jotzen denean, bikoiztasunaren seinale. Komunikazio eta partekatze gaitasun handiei egiten die erreferentzia.\nThe Gemini konstelazioa Taurus mendebaldera eta Cancer ekialdera 514 gradu koadroko eremuan dago eta Pollux du izar distiratsuena. Bere latitude ikusgarriak + 90 ° eta -60 ° artean daude, hau zodiakoaren hamabi konstelazioetako bat da.\nBikien izen latina, ekainaren 18ko zodiako zeinua Gemini da. Gaztelaniaz Geminis izena jarri diote frantsesek Gémeaux deitzen dioten bitartean.\nKontrako zeinua: Sagitarioa. Horrek txukuntasuna eta praktikotasuna iradokitzen du eta Sagittarius eta Gemini eguzki seinaleen arteko lankidetza bi aldeentzat onuragarria dela uste da.\nModalitatea: Mugikorra. Honek ekainaren 18an jaiotako pertsonen izaera filosofikoa eta jakin-minaren eta harmoniaren sinbolo direla esan dezake.\nAginte organoa: Merkurioa . Konbinazio honek birsorkuntza eta askatasuna iradokitzen ditu. Greziako mitologian jainkoen mezulari bezala ezagutzen da Merkurio. Merkurioa ere adierazgarria da bertakoen existentzien moldagarritasunerako.\nElementua: Airea . Elementu honek existentzia harmonikoa iradokitzen du, askotan nonahi gertatzen dena aztertu eta asimilatzen du eta ekainaren 18ko zodiakoaren azpian jaiotako pertsonengan eragina du. Urarekin lotzen denean, hori lurruntzeko elementua da.\nZorioneko eguna: Asteazkena . Merkuriok zuzentzen duen eguna da, beraz, jakinduria eta trebezia lantzen ditu. Gemini bertakoen izaera eskuzabala iradokitzen du.\nZorioneko zenbakiak: 7, 9, 11, 12, 21.\nInformazio gehiago ekainaren 18ko Zodiac-en ▼ azpian\nCapricornio gizona: funtsezko ezaugarriak maitasunean, karreran eta bizitzan\nAries eta Taurus Friendship Compatibility\ngizon bikiaren alde iluna\nlibra gizona eskorpio emakumea maitasun harremana\nleo gizon bat itzultzen al da\nzer zodiako zeinu da irailaren 12a


Europako Batzordeak beste ohar bat bidali dio Microsoft-i, Monopolioaren aurkako legea ez betetzeagatik | Consumer\nEuropako Batzordeak beste ohar bat bidali dio Microsoft-i, Monopolioaren aurkako legea ez betetzeagatik\nMicrosoftek egunean bi milioi eurora arteko isuna ordaindu beharko luke araudia ez betetzeagatik\nEuropako Batzordeak, ostiralean, beste urrats bat egin zuen Microsoft-i egunean bi milioi eurorainoko isuna ezartzeko, eta ohartarazi zion txosten berri batzuek erakusten dutela softwarearen erraldoiak ez duela bete monopolioaren aurkako epai historikoa.\n“Europako Batzordeak gutun bat bidali dio Microsoft-i behin-behineko iritzia azaltzeko. Horren arabera, Microsoft ez da bere betebeharrak betetzen ari 2004ko martxoko erabakiarekin bat etorriz” esan zuen Batzordeak jakinarazpen batean.\nNeil Barrett Batzordeko ikuskatzailearen eta TAEUS International aholkularitza-enpresako beste txosten baten arabera, Microsoftek ez du oraindik ezarritakoa bete. Kargu horiek direla eta, Microsoftek atez ateko administrazio-saio bat egingo du martxoaren 30ean eta 31n.\nEuropako Batzordeak 2004ko martxoan diktaminatu zuen Microsoftek Europar Batasuneko (EB) antimonopolio legeak urratzen zituela, Windows sistema eragile nagusiaz abusatu eta beste aurkari batzuen kalterako.\nEE Microsoft-eu ohartarazpen